text:
Cun dute le canaie che 'nd ere da Agne Lene la Istât, par fuarce che cualchi acident al scugnive rivâ.
- La Zizi e jere colade e si jere scussade il nâs e cumó a 8 agns a no podeve plui maridâsi.
- Il Nino si jere brusât il gargat crodint di bevi vin intune butilie di asêt e al veve pierdût le lenghe.
- Il Paride si jere fat brincâ a robâ un salam inte cjanive. Se chest al veve fat riduçâ agne Lene al veve fat la disperazion di sô mari che lu tignive a diete crodint ch'al fos malât di cuissà ce.
- Il Vigjut, clamât il Nonçul parcé ch'al voleve simpi zuiâ a fâ le messe par sunâ lis cjampanis, cumò invezit al zuiave al dotôr e par vie che al veve il nâs scussât, al veve metût une aspirine te surisute di sô cusine triestine
- Daspò, i doi zimui che lavin a pescjâ tal Dean, une dì invezit di tornâ plens di pes a jerin tornâts plens di pachis par vie che lant a disturbâ chei che levin a fâ l'amôr 'te glerie da pescjadôrs a jerin deventâts pecjadôrs.
- Infin Il Beput, par mostrâ ch'al jere il plui brâf, al si jere metût a spacâ lens, al veve sbaliât il colp ferintsi un zenoli. Par fortune a lu veve dome fat vaî di pôre e agne Lene, jenfri il disperâ e il riduçâ, il berlâ a di un e il consolâ chel altri e veve plui da fâ a calmâ lis pôris des maris e i paris e i dubiis dal vicin, il Bepo, che si lamentave che i fruts intun mês a i vevin robât plui di doi chilos di clauts e al jere li ogni dì ae ore dal café a ripeti che jenfri ducj chei agnui al scugnive sei almancul un sacrabolt.
Agne Lene i veve dite che se i fruts no i vevin robât il martiel a no podevin lâ a plantâ clauts, ma le storie e lave indenant di café in café fin che une gnot al jere vignût un temporâl a sfredâ le atmosfere, a calmâ i gnerfs e a puartâ la calme te grande cjase di Agne Lene. La calme?
Tal prât daûr de cjase il soreli nol jere inmò rivât a secjâ le jerbe da dâ ai cunins che i fruts a vevin za tacât a balinâle dopo vê scuvierzût che alc al jere colât dal grant peç.
Ce jerial? Cul svualâ e il checâ des chechis ator de mularie agne Lene e jere lade a viodi e po e veve clamât il Bepo. Il Bepo al veve fat il so mea culpa par no vê pensât che lis chechis a podevin robâ i clauts par fâ il lôr nît. Dopo vê cjapât sù i soi clauts al pensave di vê il so café distês ma vuê agne Lene e veve decidût di lâ a fâ il portîr parcé che, disse, a veve prometût ai fruts che ae prime ploie evarès zuiât cun lôr dal balon. Cuissà ce tancj gôi!
di Jaio Furlanâr


c: text/html

text:
Di piçul o ai sintût spes e vulintîr a fevelâ di cjalcjuts e altris spirts folets, che a vignivin nomenâts cun tancj altris nons, seont cui che ti contave la conte.
Il cjalcjut si po descrivilu come une opression che ti cjape tal sium, a
disevin che al jere un striament.
Tes lungjis seradis d’Invier, cuant che il scûr al rivave adore, a spesseavin a dai di cene ai fruts, i plui piçui a jerin i candidâts par lâ a durmî subit, i plui granduts a levin a discartossâ blave e a specolâ.
Simpri cualchi vecje e scomençave a contâ, e cjale il câs o al principi o finâl de serade, la conte e lave sul cjalcjut, di sigûr la anziane che e contave, cui sa cetantis voltis che lis varâ sintudis dai vons contadôrs di flabis o falopis, l’impuartant al jere il ton de vôs, e la sigurece tal dî, si siguravin un auditori atent e sensibil a cheste tematiche.
I plui zovins a jerin i candidats a ricevi il messaç, che nus sugjerive une misteriose cunvigne cul scognossût, tune misture di pôre, ma al stes timp une aventure che o varessin frontât prin o dopo.
Jo o durmivi tal stes jet cuntun fradi, un da cjâf e un da pît, cuant che me none nus studave la lus de cjamare sierant la puarte nus racomandave,
- durmît subit che se no al ven il cjalcjut -. Jo o levi ben sot lis cuviertis, lis orelis spiçadis pe pôre, come par sintî miôr cualsisei rumôr, e spietânt che si poiàs sul mio pet e al tacàs a pesâmi sore, scjafoiantmi.
Us domandi: vuê, di ce si spaventino i fruts?
---

robotstxt: allowed

filter: keep


text:
28 febbraio 2007
Il sît di Sant Zuan a Sant Tomâs
27 febbraio 2007
Zornade furlane dai dirits
Ai 27 di Fevrâr al cole l’inovâl di une date un grum impuartante de storie furlane, ancje se a son inmò tancj i furlans che no le cognossin. Tal 1511 la Joibe Grasse e colave juste ai 27 di Fevrâr e, ta chê zornade, si invià il riviel plui grues de storie dal Friûl. In bandis di vuerilie, i contadins a cjaparin, a meterin a sac e a brusarin cjistiei e palaçs ator par dute la Patrie. Il riviel al fo inneât tal sanc, ma lis comunitâts furlanis a cjaparin cussience de lôr fuarce. Une fuarce che ur permetè di tratâ la lôr poie militâr a Vignesie daûr dal rispiet dai lôr dirits e che, cualchi an plui tart, e fasè nassi la Contadinance, orghin rapresentatîf des comunitâts rurâls cence avuâi in Europe. Ve che alore, chê dai 27 di Fevrâr, e je la date miôr par celebrâ la Zornade Furlane dai Dirits. Dirits che par nô, furlans dal Comitât 482, a son in primis chei linguistics e nazionâi, ma che a son leâts ad in dopli cun ducj chei altris dirits: salût, lavôr, cjase, scuele, ambient e v.i., parcè che no esistin dirits di prime e di seconde categorie. Dineâ un dirit, al vûl dî vierzi une puarte par dineâ ancje chei altris.
Ogni dì o viodìn metût sot dai pîts il nestri dirit, come popul, di decidi di bessôi dal nestri avignî. Ancje i nestris dirits linguistics a restin inmò sot atac: baste pensâ a cemût che, cundut de leç di tutele 482 dal 1999, il furlan al resti inmò fûr de puarte in cetantis scuelis e aministrazions publichis, e i tais ai fonts decidûts a Rome dal sigûr no zovin. L’impegn che o vin metût pe presince de nestre lenghe te radiotelevision publiche al à viodût ta chescj dîs un pas indenant, cul emendament fat bon de Comission parlamentâr di vigjilance su la RAI, ma si à di restâ in vuaite parcè che la bataie e je juste inviade. In fin, come furlans, o din dute la nestre solidarietât ai ativiscj des comunitâts slovenis dal Friûl, denant des bausiis e des agressions simpri plui penzis che si cjatin a vê di frontâ.
Par nô chê dai 27 di Fevrâr e je une date che e merete ricuardade, ma no si trate di une memorie sterpe, che e cjale indaûr cun nostalgjie. La Zornade Furlane dai Dirits e à di jessi une ocasion par ricjatâ cussience e braure di cui che o sin, par no dismenteâ che i furlans a àn savût lotâ pai lôr dirits. Une zornade di riflession, duncje, ma ancje un moment par cjalâ indenant, al avignî de nestre tiere e di ducj chei che i vivin. Di fat, o vin fevelât di dirits nazionâi e linguistics, ma ce isal di fâ denant di cui che al vûl une sanitât che e funzione come une aziende e no come un servizi, di cui che al vûl un lavôr simpri plui precarizât, di cui che al pense di sapulî lis nestris ricjecis naturâls sot di une plote di ciment, di cui che al pense al Friûl come a di une grande servitût militâr, viarie e energjetiche?
Cheste, duncje, plui che une dì di fieste e je une zornade di lote e di rivendicazion, ma une lote come che o sin usâts a fâle nô, in maniere democratiche: lis manariis e i forcjàs ju vin lassâts a cjase, o doprìn invezit lis armis dal dirit, dal impegn di ogni dì, de reson. Par che ducj i furlans a puedin gjoldi ad in plen dai lôr dirits e par che il Friûl al sedi patrie di dirits par ducj.
Il puartevôs dal Comitât 482
Carli Pup
26 febbraio 2007
Ma nissun vuelial zontâ cualchi consei?
Mi semee che un pâr di argoments a son avonde sintûts de int e mi riferìs in particolâr a lis scovacis e a lis antenis. Cualchi consei ancje achì? Magari fasint un struc di ce che a àn dit ator pes frazions...
25 febbraio 2007
I furlans rapîts in Nigerie
24 febbraio 2007
Rugby, 6 nazions: Irlande vs Ingletiere
Stant che mi è vignude iniments cheste cjançon dai U2 (Sunday, bloody Sunday), a mi mi è vignût di tignî pai Irlandês, che dopo a àn vinçût 43 a 13
Cheste no je une cjançon di riviel... cheste cjançon e je Domenie sanganade domenie
Sì. Mmh
No rivi a crodi a lis gnovis di vuê
Oh no rivi a sierâ i voi
E fâlu lâ vie!
Par trop?
Par trop vino di cjantâ cheste cjançon?
Par trop? Par trop?
Parcè che usgnot o podìn jessi adun
Usgnot
Butiliis rotis sot dai pîts dai fruts
Cuarps sparniçâts dilunc de strade cence jessude!
Ma no fasarai câs ae clamade de bataie
Mi dreçâ la schene
Dreçâ la schene cuintri dal mûr!
Domenie sanganade domenie
Domenie sanganade domenie
Domenie sanganade domenie (sanganade domenie)
Bon, anìn!
E la bataie e je za tacade
O son stâts tancj muart, ma dimi cui aial vinçût?
La buse e je fate dentri dai nestris cûrs
E lis maris, i fruts, i fradis, lis sûrs
Fats a tocs!
Domenie sanganade domenie
Domenie sanganade domenie
Par trop?
Par trop vino di cjantâ cheste cjançon?
Par trop? Par trop?
Parcè che usgnot o podìn jessi adun
Usgnot
Domenie sanganade domenie (usgnot)
(usgnot)Domenie sanganade domenie
(usgnot)
(Anìn)
Suie lis lagrimis dai tiei voi
Suie vie lis lagrimis
Oh, suie vie lis lagrimis
Oh, suie vie lis lagrimis
... Domenie sanganade domenie...
oh, suie la sclipignade di sanc dai tiei voi
... domenie sanganade domenie - domenie sanganade domenie... ah
domenie sanganade domenie... domenie sanganade domenie... ah
E je vere che o sin imuns
Cuant che i fats a son finzion e realtât televisive!
E vuê i milions a vain
O mangjìn e o bevìn intant che doman a muerin!
(domenie sanganade domenie)
La bataie vere e je inmò tacade (domenie sanganade domenie)
Par proclamâ la vitorie Jesus al à vinçût
(domenie sanganade domenie)
La...
...domenie sanganade domenie...
domenie sanganade domenie...
23 febbraio 2007
Belanç torzeon: presentazion tes frazions e cjâf lûc
Par savê i oraris e i puescj, o podês clicâ sul sît dal Comun, li che o cjatais il calendari complet, paîs par paîs.
Finidis lis presentazion, il belanç al sarà puartât in aprovazion in consei tor de prime metât di Març.
Fornâs di Sant Liseu
Stant che a son in cors lis indagjins e il sît al è stât secuestrât, no sai ce dî, se no che o soi preocupât, come che o pensi che lu sedin ducj. Stin a viodi cemût che e va indevant la cuestion.
22 febbraio 2007
Furlan in Universitât: i cors dal Cirf
Il cors al è viert ancje ai students e ai citadins come uditôrs e nol proviôt nissun paiament.
Dut câs, o podês visitâ il sît internet dal CIRF.
CIRF – Universitât dal Friûl – Università degli Studi di Udine
Tel. 0432.556480
Fax 0432.556481
Gri gri: ma ce vâstu a dî?!
O soi un tic deludût des declarazions di Grillo a proposit di Marilenghe e Furlan.
Su diviersis robis o soi dacuardi (internet, skype, energjie, brusadôrs di scovacis, rapuart politics "dipendents"-citadins "datôrs di vore") ma su la cuestion de lenghe furlane, al à pescjât une buiace!
Su internet si dopre firefox par furlan, o vin la enciclopedie par furlan, il dizionaris par furlan, si scolte la radio par furlan, a son i blogs par furlan, i programs open source a son daûr a nassi ancje par furlan, o vin ancje biei documentaris.
E ancje la Universitât dal Friûl e lavore in cheste direzion o la Societât Sientifiche Tecnologjiche, cence contâ dutis lis aministrazions publichis impegnadis.
Ma jo mi domandi: cun dutis lis pussibilitâts che al à di informâsi, scuegnial scoltâ dome chei che i disin che chi o sin inmò cui scarpets e lis cossis? E chel grant gjornâl che al è il Messaggero al tete su chestis polemichis.
Cui che al volès fâ sintî la vôs furlane al pues mandâ chest SMS (numar: 48442) al Messaggero "FORUM UD Par Puar Beppe Grillo: Furlan e inovazion? Ducj i doi!!! (e visaitsi di meti non e cognon)".
Viodìn se ju publichin!
E trente!!! (mil)
Grazie a ducj i letôr e cumò che o vin fat trente, fasarìn trenteun.
E par fâ fieste, un biel video catalan. Un spetacul che al fâs vignî i sgrisui!
21 febbraio 2007
Fin une e mieze... Ma almancul la ICI no cres
Par cheste sentade invezit o vin fevelât di diviersis robis, tant al jere lunc l'ordin dal dì.
Tra lis buinis gnovis il discors Ici che al reste come l'an passât, ma intun moment li che tassis e pression sul contribuent a son simpri che a cressin, chest nol è mâl.
Pe cuestion de telefonie invezit o vin decidût di tornâ a puartâ la adozion dal plan te prossime sentade: e je vignude fûr une discordance tra la planimetrie e la relazion, stant che dome il tecnic al podeve comedâle, lu puartarìn in adozion tal prossim consei.
L'assessôr Zucchiatti nus à sclarît che il plan al è necessari (parcè che se no i gjestôrs a son libars di fâ ce che a àn voie) e che ancje la zone di Susans e je comprindude dentri de zonizazion.
In Lui o vevin aprovât un ordin dal dì che al diseve di tignî lontan des cjasis lis antenis, ma jessint il servizi telefonic, un servizi public, i ents locâi no puedin fermâ la istalazion in centri abitât, se il gjestôr al à dibisugne.
Ciert al è che la normative e je pardabon ingredeade, ma l'impuartant al è no fâ alarmisim: i rilevaments fats in ocasion dal plan a disin che lis emissions a son sot dai valôrs limit.
Dut câs, o visi ducj i citadins, che dopo de adozion al sarà un timp par presentâ dutis lis osservazions dal câs, come par ducj i plans che a rivuardin la urbanizazion
20 febbraio 2007
Thermosafari: cheste no je une farcadice
Stant il "qui pro quo" di cualchi zornade indaûr o publichi un mini reportage dal Safari che Luca Peresson al à fat in Sudafriche. Mi à scrit che pensant a la discussion su "buiace di elefant" e "farcadice" che e jere nassude cul nestri Thermonuke, al jere necessari fâ viodi la diference. Ben cheste chi parsore: NO JE UNE FARCADICE, ma l'autôr (de buiace, no de foto) al è un ipopotam, che le à fate e al è scjampât cussì di corse che Luca nol à rivât nancje a fotografâlu... Di fat a son restâts dome un rinoceront e une zirafe (forsit stitics...).
Grazie a Luca pes fotos.
Vuê al è consei comunâl
Par viodi l'ordin dal dì, lait sul sît dal Comun di Maian
19 febbraio 2007
Sunait, sunait cjampanis!...
Al sarès biel tornâ a sintî une biele scampanotade ancje a Maian, magari pe fieste dai Sants Pieri e Pauli. Cumò i mandi une mail a pre Giuliano par segnalâi la cuestion! Compliments a Michele e a ducj chei che a continuin a scampanotâ pai nestris paîs.
18 febbraio 2007
Videocartuline: il mâr sudafrican, ce onde!
Umkomaas 001
Caricato da farcadice
Luca Peresson al è in Sud Afriche, ma midiant di internet o rivìn a tignîsi in contat come se al fos a simpri a Farle. Cheste e je une video cartuline che nus fâs viodi il biel mâr sudafrican e sintî l'aiaron che al tire là jù, a Umkomaas. In spiete che al torni par contânus cemût che e je lade, lu saludi e cun lui o saludi ancje Giusy, Carli e ducj i furlans sudafricans
17 febbraio 2007
Mi ilumini di mancul
E je une statistiche che e dîs che se si rivàs a convertî dutis lis lampadinis che a son tal mont dal sisteme a incandescence a chel a fluorescence, si rivarès a distudâ un numar une vore grant di centrâls nucleârs (a fevelin di tor il 50%). Chest par dî che prin di fevelâ di plui energjie di produsi, al sarès prime di resonâ su plui tecnologjie che nus permeti di doprâ miôr la energjie che za o vin.
O podaressìn fâlu plui spes: une ore intun an a son 60 minûts, ma se noaltris o fasìn un minût in dì a son 365 minût intun an che a son 6 oris e no si visìn nancje. No?
16 febbraio 2007
Furlan di esportazion: PPP a Bruxelles
Dedica
A no è aga pì fre-scia che tal me paìs.
Fontana di rustic amòur.
(furlan di Pasolini, ndr)
15 febbraio 2007
Ma no si clamavial "Termovalorizatôr?"
O ringrazii il letôr dal blog che mi à mostrât il comunicât Ansa.
In pratiche al è stât secuestrât un toc dal "brusadôr di scovacis" di Triest parcè che al incuine... La robe simpatiche e je che tal articul no si cjate plui scrit di nissune bande la peraule "termovalorizadôr".
Che a vedin let chest blog?
InnovAction 2007: il comun di Tavagnà ancje par furlan
Tal bancut o vin preparât ancje une piçule racuelte di materiâl informatîf par furlan. Su chest teme, usgnot su Telefriuli aes 21 si fevelarà di Lenghe Furlane e Inovazion.
Su chest argoment o podês lâ a viodi doi progjet che il Sportel pe Lenghe Furlane di Tavagnà al à imbastît e che al è daûr a puartâ indevant ancje cun altris ents: Plone par furlan e Open Office par furlan.
14 febbraio 2007
Cartuline dal Sudafriche
Un mandi a Giusy, Luca e Carli che a son là jù
Furlan te Universitât dal Friûl
Indreçade ai students des scuelis superiôrs, la Vuide e mostre tal detai la ufierte formative dal an academic 2006-2007 di dutis lis dîs facoltâts dal ateneu.
Il progjet lu à metût in vore il Centri interdipartimentâl di ricercje su la culture e la lenghe dal Friûl (Cirf) cui finanziaments de Leç 482/1999 su la tutele des minorancis linguistichis storichis.
La Vuide e vignarà presentade e dade fûr pe prime volte in ocasion dal Salon dal student programât par Vinars ai 16 e Sabide ai 17 di Fevrâr al Campus dai Rizzi, in vie delle Scienze 208. Il progjet di traduzion al à cjapât dentri ancje la “mini vuide”: un librut svelt che al presente in maniere sintetiche la ufierte didatiche, i servizis e lis ativitâts di ricercje de Universitât dal Friûl.
Lis dôs vuidis, stampadis ognidune intun miâr di copiis, a saran a disposizion li dal Centri orientament e tutorât, li dal Ufici relazions cul public, tes segretariis didatichis dal ateneu des sedis di Udin, Pordenon e Gurize. Cun di plui a vignaran distribuidis tai Sportei di orientament (Ritmo) de Regjon, in ducj i uficis Informezovins e ai insegnants dal orientament des scuelis superiôrs des provinciis di Udin, Pordenon e Gurize. Lis vuidis par furlan a àn chei stes contignûts e chê stesse grafiche de edizion taliane.
Al progjet a àn colaborât il Centri comunicazion e stampe e il Centri orientament e tutorât (Cort) dal ateneu, la cjase editore Forum e i studis di grafiche cdm/ekostudio.
« La fuarce e la origjinalitât di espression di cheste lenghe maraveose – al rimarche il retôr, Furio Honsell - e presentarà ogni dissipline, sedi fedelmentri che ancje sot di une lûs gnove, che e insiorarà la dissipline stesse e ancje il furlan». « Il sproc che al compagne lis vuidis al è “facoltât di inovazion” – e spieghe la diretore dal Cirf, Piera Rizzolatti – che al vûl riclamâ la atenzion su la largje sielte di ûs che la lenghe locâl e permet te comunicazion: dai argoments plui informâi a chei plui sofisticâts de tecnologjie e de ricercje sientifiche. ».
Dongje des vuidis in edizion furlane, il Cirf al presentarà tal Salon dal student altris novitâts: gnûfs materiâi stampâts de campagne di comunicazion F=MC2 ; il gnûf depliant informatîf dal Cirf bilengâl; lapis promozionâi de lenghe fats in plui colôrs cun plastiche riciclade di scjatis di cd, videocassetis e tacis; adesîfs che si darà fûr tai locâi publics, cuntun dissen studiât di pueste e il sproc “o feveli ancje par furlan” par sburtâ lis personis a fevelâ daurman par furlan dulà che a cjatin chest logo.
Vinars al è consei comunâl
La novitât e je che la convocazion e je pes 16.30.
Par viodi l'ordin dal dì, lait sul sît dal Comun di Maian
13 febbraio 2007
Riunion Anci Zovins a Codroip
Il sindic Vittorino Boem, che o ringrazii, al à dade ospitalitât ae riunion de Anci Zovins. E je stade la prime ocasion par cognossi chei altris aministradôrs che a son part di cheste gnove consulte Anci.
O vin ancje proponût ognidun cualchi argoment che al à a cûr e jo mi si permetût di ofrî il gno contribût pes interès e competencis che mi rivuardin (se si à di fevelâ, aò è miôr fevelâ di alc che si cognòs)... partant o ai proponût 3 "i" che i zovins a puedin e a varessin di puartâ indevant:
- identitât: tutele linguistiche di une regjon come la nestre che e je plurilengâl (in sale a jerin furlans, ma ancje Kristian Tommasi di Savogne che nus à dit che li i conseis comunâi si fasin fevelant par sloven, Isabella De Monte di Pontebe, comun di lenghe todescje, Elia Vezzi di Paluce li che e je la comunitât che e fevele Tamavuês e duncje za te nestre riunion o vevin un panorame dal mosaic linguistic tipic de nestre regjon e par chest no trascurabil);
- informazion: comunicazion cui citadins par incressi il rapuat tra aministradôrs e popolazion;
- inovazion: disvilup e ûs des gnovis tecnologjiis ancje par incressi la informazion al citadin (ancje doprant software open source che al fasarès sparagnâ un sac di bêçs in tiermin di licencis, cun buine pâs di Bill Gats & Co).
Si è presentade une biele ocasion di confront e o speri di dâ, tal gno piçul, un contribût.
12 febbraio 2007
Setemane de inovazion: ancje Tavagnà
Dentri di cheste, us segnali la biele idee di BarCamp, une de-conference li che si fevelarà di dut ancje di blog.
Di no pierdi e lâ a viodi.
E intant cualchidun altri al à pensât di fâ un censiment dai blogs furlans.
Se o vês voie di vignî a cjatâmi, o sarai li dal stand dal Comun di Tavagnà: joibe, vinars e sabide a buinore (domenie no, parcè che o volarès lâ al Carnevâl di Resie). Us spieti a Innovaction!
Habemus blog minorantiae
Si domandarês parcè che o ai fat chest post... une vore sempliç: intune democrazie al è simpri impuartant che a sedin plui vôs e cheste novitât e conferme che l'imprest dal blog al è un bon imprest.
Cui sa se ancje cualchidun altri dal consei si decidarà o al continuarà a fâ fente di nuie...
E cui sa se chei di Intesa mi metaran tai link: tal sît dal Comun no soi, viodìn se tal lôr...
11 febbraio 2007
Cartuline de Indie
"... pien di virtute che son da invidiare..."
Mandi di Renzo, Giovanni, Franco e Vendana
Grazie, mi à fat tant plasê e mi soi fat une biele ridade: une biele cartuline e une citazion pardabon impuartantone...
Mandi Giusy e bon viaç a Luca e Carli
Johnny Clegg & Savuka - Asimbonanga
Caricato da hakim93200
Asimbonanga (We have not seen him)
Asimbonang' uMandela thina (We have not seen Mandela)
Laph'ekhona (In the place where he is)
Laph'ehleli khona (In the place where he is kept)
Oh the sea is cold and the sky is grey
Look across the Island into the Bay
We are all islands till comes the day
We cross the burning water
Chorus....
A seagull wings across the sea
Broken silence is what I dream
Who has the words to close the distance
Between you and me
Chorus....
Steve Biko, Victoria Mxenge
Neil Aggett
Asimbonanga
Asimbonang 'umfowethu thina (we have not seen our brother)
Laph'ekhona (In the place where he is)
Laph'wafela khona (In the place where he died)
Hey wena (Hey you!)
Hey wena nawe (Hey you and you as well)
Siyofika nini la' siyakhona (When will we arrive at our destination)
10 febbraio 2007
In ricuart dai muarts tes foibis
Jo no cognòs tant ben chê storie e mi limiti a ricuardâ inmò une volte i muarts.
Foibis, gulags, cjamps di concentrament, docis-gas, fors crematoris... indipendetementri dal colôr politic che al à fat nassi chescj orôrs dal secul curt, i politics di vuê, sedi di drete sedi di çampe, a àn il dovê morâl e la onestât inteletuâl di fâ dut il pussibil par informâ i citadins de assurditât di chês azion. Par no dismenteâ e par no ripeti. Ma o cjapi at che masse voltis, no si ricuardin i muarts, ma si à voie dome di dâsi la colpe l'un cul altri su cui che al à fat cheste o chê altre porcarie.
I muarts a mertin rispiet.
09 febbraio 2007
Vinars a buinore o soi su Radio Onde Furlane
Come ogni mês Radio Onde Furlane e ospite la presentazion de riviste La Patrie dal Friûl e la redazion mi à delegât a rapresentâle in studi.
Cui che al à voie di scoltâ lis novitâts che al cjatarà su chest numar dedicât ae Slovenie, al pues scoltâ la Radio sedi sui 90Mh FM o ancje vie internet in streaming: al baste fracâ sul sît de Radio e colegâsi te sezion streaming. Frache chi. In repliche domenie.
08 febbraio 2007
In partence pal Sudafriche
Johnny Clegg : Scatterlings of Africa
Caricato da spiegel
O dedichi chest video a Giusy che e je za là jù e Luca e Carli, che invezit a son daûr a fâ la valîs par partî.
Bon viaç e saludait ducj i Furlans sudafricans!
La tutele dal furlan e la Europe
Al sarà presint ancje Aureli Argemì, il Diretôr dal Centri Internazionâl Escarrè pes Minorancis Etnichis e Nazionâls (CIEMEN) di Barcelone
07 febbraio 2007
Zornade di aniversaris
Auguris ai fradis catalans!
06 febbraio 2007
05 febbraio 2007
Vinars a Sant Denêl: conference su lis scovacis
A saran presints ancje Lorenzo Cozianin, president de comunitât colinâr, Lorenzo Tosolini, sindic di Pasian di Prât che si è declarât disponibil a vê sul teritori dal so comun un "brusadôr di scovacis".
La robe che mi fâs zirâ lis scjatis al è che a continuin a platâsi daûr des peraulis: ancje sul gjornâl a fevelin simpri di "termovalorizzatore". Ma isal mai pussibil che no si puedi doprâ lis peraulis e clamâ lis robis cul lôr non: il "termovalorizzatore" prin di dut al è un "brusadôr di scovacis" che al fâs cinise di scovacis. Valorizial lis scovacis parcè che cul cjalt al fâs energjie? Bon al fasarà ancje energjie, no volarès che par risolvi 2 problemis (scovacis e energjie), si fasès un dam plui grant.
Lu ai za dit ancje se cualchidun mi cride: cirìn di risolvi i problemis par ordin, e no stin a doprâ la scuse de energjie par legjitimâ un sielte come chê dal "brusadôr di scovacis" (che se al fos tant biel, parcè no lu clamino "inceneritore" come cualchi an indaûr?).
E pe energjie o vin bisugne di plui tecnologjie che e eviti di straçâ lis fonts energjetichis che za a son. Al è come meti aghe intun colepaste: se no tu stropis cualchi busute, no tu varâs mai avonde aghe par jemplâ. Tachìn a sierâ cualchi buse, a otimizâ ce che o vin, cirìn di miorâ chei catafalcs che a son ator... e dome se dopo une atente politiche di consums e cuintri la energjie straçade no varìn nissun riscuintri, alore si podarà incressi il numar di centrâls e di "brusadôrs di scovacis".
04 febbraio 2007
Une sabide dopomisdì a Resie
E je stade la ocasion par viodi di dongje une realtât che no cognòs, se no par chel che o ai let in internet, cjalant sedi il sît di Sergio Chinese, ma ancje chel di www.resianet.org, il blog ILfurlanist, il blog di Resie e altri materiâl diviers.
Mi à plasût tornâ a viodi Sergio Chinese, che cun serenitât e motivant lis sôs ideis, nus à puartât lis sôs resons.
Pe prime volte o ai sintût ancje a fevelâ par Rosean, cuant che i ai domandât a Sergio Chinese di fâmi scoltâ i biei suns de lôr lenghe.
O ai vude une conferme: il teme al è delicât e complicât. Mi à fat plasê verificâ che Sergio al fevele ancje par furlan e chest al conferme che la nestre regjon e je un mosaic di culturis li che dutis a puedin cjatâ puest e convivi in trancuilitât. Baste volêlu. Par dî la veretât, cuant che o ai sintût il Rosean, mi à displasût cjapâ at che il plurilinguisim al jere dome di une bande: dome Sergio al podeve esprimisi par talian, Rosean e furlan, e jo dome in dôs lenghis. Mea culpa! ;-)
Grazie a Sergio Chinese e ai altris amîs roseans pe ospitalitât.
03 febbraio 2007
Ricuardant Gianni Gregoricchio
Princip bambin
Caricato da farcadice
Ai 31 di Zenâr al è muart Gianni Gregoricchio.
Intal 2002 al ven ricognossût cuntun prin premi ae "Mostre dal Cine Furlan" la vore di animazion metude adun cun grande abilitât dai arlêfs dal IPSIA di Glemone: "Il princip bambin", une riduzion dal “Piçul princip” di Saint-Exupéry.
La cualitât dai lavôrs presentât in concors e an intivât la sensibilitât de jurie e dal public.
Un lavôr dai arlêfs des classis prime A e prime B dal cors par Operadôrs tai Servizis Sociâi.
Coordenament (pipinots, animazion, senografie, sfonts, tescj e regjie) de professore Chiara Pecile cul jutori (ripresis, lûs, fotografie e regjie) dal professôr Luca Peresson.
Montaç di Benedetto Parisi.
Mandi Gianni e grazie di dut.
02 febbraio 2007
Une mail de Australie
La mail de Australie:
"Jo o soi nasut a Melbourne, Australia d’al 1950. Gno
parints a jerin di Arba e di Vendoi. Di frut a
parlavin simpri par furlan in cjasee. Vares gust di
imparalu mior. Gracie per vuestre gentilece e par dut
vestri lavor scrivint il blog.
mandi e grazie tant,
L. T."
01 febbraio 2007
Un altri sucès par Roberto Ongaro
Cumò che o ai savût che al à vint ancje il secont premi ta chest concors o soi propit contenton! Bulo Berto!


text:
Vé achi alc di Eusebi Stele datât tor dal 1671
Prima qualche verso di Eusebio Stella scritti attorno al 1671
...Mi schiampà il vôli su Jacuma e Menott
Vedei sott'un cason in miez dai raas
Ohime Jacuma mee, chi mi disfaas
Ohime, vé ch'al mi gotta il sivilot...
...Mi scappó lo sguardo su Giacomina e Menotti
Li vidi sotto un casotto tra gli sterpi
aimé Giacomina mia, qua mi disfo
aimé, ecco che mi gocciola il fischietto...
Quant ch'a si forin zuz
Cun'un fazzoletat ch'al vee in te sachetta
E iee fatta s'havee la frizza netta
E ji mostrà una tetta
Ma lui ij vee una man là dal culat
Blanc just cuma la neef plui no cul lat
Io restai stupefat
Vidint la gran beltaat di chee polzetta
Oh giamba, oh quessa, oh potta, oh cuul oh tetta!
Quando si quietarono
Con un fazzoletto che aveva in tasca
Le pulí la figa
Lei gli mostró una tetta
Ma lui aveva la mano nel suo culo
Bianco come la neve più che come il latte
Io rimasi stupefatto
Vedendo la gran bellezza di quella polzetta
Oh gamba, Oh coscia, oh potta, oh culo, oh tetta!
Analogie trovate al volo
Giorgio Baffo:
Dal tramontar del sol sin all'aurora
E dall'aurora sin che 'l sol va a monte
Se magna, caga, beve, pissa e sbora
Più lirica di Pushkin: Oh noshki noshki, gdié ve nigne ?
(Oh gambe gambe, dove eravate? Dal romanzo in poesia Eugenio Anieghin
http://amfortas.splinder.com/post/20187947/Eugenio+Oneghin+a+Trieste:+piccola+presentazione+semiseria+e+relativo+ascolto+serissimo.
Pe grafie, a si viôt che al doprave lis dôs vocâls invezit dal acent circonfles. Chiste grafie, no sarès mâl da doprâ cun internet indulà che i acents, a no passin par nuie ben e po pal scrivi cu le tastiêre a si à bisugne di trê fracadis invezit di dôs. Notin a chest proposit che in olandês e in finlandês a si dopre dôs vocâls e cualchi vôlte ancje trê e al é plui facil da lei ancje pai profans.
Daspó, alcaltri: Tal libri zâl intitulât: Scrivere in Friulano, Anna Madriz e Paolo Roseano nus disin che in furlan a no si puès doprâ l'apostrof tal scrivi cuant che invezit a si lu dopre tal cjacarâ.
Ma achi a si viôt che Eusebio Stella a lu doprave bielzà tal 1671.
Esmpli:Quant ch'a si forin... o ben Quant ch'al mi gota il sivilot (Quando mi gocciola il cazzo).
O soi dacuardi che in poesie a si puès cjapâ le libertât di inventâ, ma achi a nol é il câs. Jó o ai simpri sintût fâ le elision e dal rest o no rivi adore a fâ di mancul di dî ch'al é cussí ch'a si à da dî e ch'a nol é ch'al sêti mancul coret di scrivi cemût che a si cjacare.
O cîr di sfuarçâ ancje i puriscj e cuant ch'o scrîf une conte par contecurte, automaticamentri al mi rive indaûr le conte cu lis corezions di dutis chestis elisions. A sarès ore di modernizâ le grafie furlane. Tant, o sin dome nô che o scrivín. Inmó alc di strani, le prime publicazion a é stade fate dome 300 agns dopo! Chest nus mostre le mentalitât dai furlans dal 1761 al 1970. A vevin masse pôre di publicâlu par vie de istruzion catoliche.
PS: O sarai a Lignan e Vignêsie fint Lunis. Mandi


text:
E cuatri! E va indenant ancje cul Cagliari la serie positive dal Udin. La partide di Sabide a Triest e conferme il moment bon de scuadre furlane.
L’Udin cumò si cjate tal siest puest in classifiche, denant di Inter e Lazio e a un pont de Rome, che e je cuinte, e al fâs un biel pas indenant in direzion de Europa League.
L’Udin al mostre fin dal principi personalitât e iniziative. Il Cagliari al è ruspiôs e “barricadero” – tra lis altris al è la scuadre che e veve drazât l’Inter dôs setemanis indaûr – e si difint cul curtìs tra i dincj. Cussì pe scuadre blancje e nere lis ocasions di gol no son tantis e la plui eclatante e je la travierse cjapade di Pereyra juste nûf minûts dopo dal inviament de gare.
Il prin timp si siere sul zero a zero. A passin pôcs minûts de fin dal interval e Guidolin al decît di fâ jentrâ Muriel al puest dal zovin Zielinski, che al somee mancul in forme che tes zornadis passadis. Cul savê di dopo chel cambi si pues calcolâlu in cualchi maniere determinant, stant che juste trê minûts plui indenant al rive il gol di Pereyra.
L’Udin al gjestìs il vantaç, il Cagliari nol rive a rindisi pericolôs des bandis di Brkič, un pôc pai siei limits ma soredut par vie de condote de difese furlane. Ancje cheste e je une biele gnove, stant che a son trê partidis che l’Udin nol cjape goi.
Cussì, cun dut che Di Natale no si lu viôt masse, che la intese denant cun Muriel e à ancjemò di jessi regolade, chê di Sabide e ufrìs segnâi positîfs no dome in cont dal risultât ma ancje par ce che al tocje la cundizion atletiche, tecniche e psicologjiche: la difese e ten bot e inte zone centrâl dal cjamp a cressin simpri plui personaçs tant che Allan e il stes Pereyra, che nol somee par nuie il Pereyra dal an passât e al fâs goi pesants.
Cun di plui, ancje Guidolin si sbelance e al pant otimisim, intan che “il paron” Pozzo al promet (o al spere…) di no vendi (o di no vendi masse?) par tignî e magari par rinfuartî cheste scuadre inte prospetive de Europa League. Viodarìn ce che al nas.
Prossime pontade: Udinese-Sampdoria.


text:
Doi dîs di biciclete, dopo che le ai comedade (o miôr le ai fate comedâ di un ami)... îr Colle dell'osservanza, salite serie, no cazadis, tant che soi lât su a pît ;-D E parsore un panorame bielisim, cun un pâr di vilis. Robis di dî Wow, ce figade. Cuant che tu âs la cjase lassù, tu sês rivât, o crodi. Ancje se po tu âs di scomençâ a preocupâti di guardiis e portons. Vuê invezit Parc Talon, grandon, e cuntune segnaletiche fate a cazzo. Cartel: Passerella sul Reno
, 0,2 km. Cartel dopo: Passerella sul Reno
, 0,8 km. Chel dopo, sparît. risultât si sin piardûts. E dopo vin cjapât un troiut su la culine, bielonon, pecjât che al à scomençât a plovi. Slavâts di brut. Pazience. Si sin divertûts.
E prime un nervôs: la RAI à i dirits dal basket dai Europeos, va fûr l'Italie e oviamenti no mostre plui nuie. La finâl neancje su Rai Sport Sat. Bêçs butâts come par tantis altris robis in Italie


text:
H
Il H al è il novesim segn dal alfabet furlan.
Tabele dai contignûts
Storie[cambie | modifiche il codiç]
Il segn al derive de heth fenice, che indicave une aspirazion, forsit [ħ]: la sô forme e rapresentave probabilmentri une clutorie sierade. L'alfabet grec utilizà pal sun [eː] de eta (n), ma tal alfabet latin e je stade doprade cul sô valôr fonetic origjinari [h].
Significâts[cambie | modifiche il codiç]
Chimiche[cambie | modifiche il codiç]
- H al è il simbul dal idrogjen
Fisiche[cambie | modifiche il codiç]
- h al è la costant di Planck
Metrologjie[cambie | modifiche il codiç]
- H al è il simbul dal Henry, unitât di misure de indutance eletriche
- h al è il prefìs di etto, ch'al significhe 100
- h al è la abreviazion di ore, unitât di misure dal timp
Musiche[cambie | modifiche il codiç]
- H al è la note musicâl si pe notazion doprade tai paîs di lenghe inglese o todescje
Traspuarts[cambie | modifiche il codiç]
- H al è la targhe automobilistiche internazionâl de Ongjarie


text:
In
siet dai nûf dipartiments che e je dividude la aministrazion de
Comunitât forâl de Navare i dipendents in stât di fevelâ par basc
(euskara) no rivin nancje al 1%, a front di un 13,7% de popolazion
che e à tant che prime lenghe l’euskara. La fotografie impietose
de situazion linguistiche dai dipendents publics in Navare e je stade
presentade de assessore pes relazions citadinis e istituzionâls, Ana
Ollo, denant dal Parlament de Comunitât. A salvâsi di chest cuadri
– si fâs par mût di dî – a son juste il dipartiment pe
educazion, cuntun 29% di personâl in stât di doprâ l’euskara che
al è però rapresentât dai insegnants des scuelis bilengâls o a
imersion, e il dipartiment pes relazions citadinis e istituzionâls,
ma dome par vie che al cjape dentri ancje il personâl dal Istitût
navarês dal euskara. La situazion piês si le à invezit tal
dipartiment pe sanitât là che a pene il 0,5% al à une cognossince
di base de lenghe basche, cundut che al à a ce fâ ancje cun
pazients che a doprin l’euskara, e tal dipartiment pe culture, pal
sport e pai zovins là che nol è nancje un dipendent che al cognòs
la lenghe, si ben che al vedi competence su museus, bibliotechis e
altris servizis culturâi che a varessin di jessi ancje par basc.
Font:
Noticias de Navarra,
04/03/16


text:
In Gales
lis elezions aministrativis dai prins di Mai a segnin il sucès dai
laburiscj, che a otegnin il lôr risultât miôr dal 1996 incà. Il
vôt al à interessât 21 des 22 provinciis galesis, viodût che lis
elezions te Ynys Môn / isule di Anglesey, cumò intes mans di un
comissari nomenât dal guvier, si davuelzaran chest an che al ven. I
laburiscj a àn concuistât 576 dai cuasi 1.200 puescj di conseîr a
disposizion, ven a dî 231 in plui des elezions stadis, e la
maiorance assolude in 10 provinciis, che a podaran duncje guviernâ
cence bisugne di cirî aleancis, e tra chestis o cjatìn ancje i trê
centris principâi dal Gales dal Sud, ven a dî Abertawe / Swansea,
Casnewydd / Newport e Caerdydd / Cardiff. Tra i sucès plui
impuartants pai laburiscj si à propit chel otignût intal teritori
de capitâl galese che prime al jere intes mans dai liberâi
democratics.
Denant de incressite laburiste, no rivin a parâsi
nancje i nazionaliscj galês dal Plaid Cymru che a pierdin la
maiorance assolude intal unic consei che a controlavin, chel dal
Gwynedd, e a elein 158 conseîrs, 41 in mancul de volte stade. Cetant
piês i va però a conservadôrs e liberâi democratics che a
lamentin di jessi stâts punîts dai citadins plui pal fat di jessi
al guvier a Londre che no pes politichis fatis in Gales. I
conservadôrs a àn elet 105 conseîrs, 61 in mancul di chês altris
elezions, e a àn pierdût la maiorance assolude ancje intai doi
conseis che a guviernavin, o sei chel de Bro Morgannwg / valade di
Glamorgan e chel dal Sir Fynwy / Monmouthshire. I liberâi
democratics si ricjatin invezit cuasi smiezâts cun 71 conseîrs
elets cuintri dai 137 che a vevin la volte prime.
Font:
BBC, 04-05/05/12


text:
La
organizazion Cymdeithas yr Iaith Gymraeg
e à presentât une proteste uficiâl ae autoritât britaniche pes
telecomunicazions par vie che la television galese S4C e veve
sottitulât par inglês ducj i programs di ponte de emitente. Il
servizi al jere za disponibil in forme opzionâl, ma par une setemane
a dilunc i sottitui a son stâts metûts simpri in clâr. Pe
Cymdeithas
cheste decision e va cuintri de normative che e previôt une emitente
par galês e no bilengâl, in plui di fâ un disservizi ae lenghe e
di impedî ai utents cun problemis di sorditât di vê acès ai
sottitui par galês. La direzion de emitente e à motivât che si
tratave juste di une sperimentazion, ma pe organizazion galese si
tratarès dome di une prime cerce di ce che la emitente e à
intenzion di proponi.
Font:
Cymdeithas yr Iaith Gymraeg,
29/02/16;
Daily Post, 01/03/16


text:
E, se nol jere vonde, “Al à i spirts abolics!” si diseve.
Al jere un mont cu lis orelis spiçadis tal captâ il segnâl dai spirts sparniçâts tal aiar, dì e gnot. E massime di gnot.
Ai frututs in spiete di cjapâ il sium stant sot la plete intal scûr des cjamaris, la mame ur contave la storie di Picjestran che talpant al ven sù pes scjalis e al murmuie “Picje picje stran, soi sul prin scjalin” e vie indenant fintremai insom de scjale, che bisugnave alore sei durmidîts, par no fâsi puartâ vie di Picjestran.
Sul mûr blanc di une cjamare te cjase di Toni Cativel, cualchidun al veve scrit in grant cul pinel neri “O sentito un grande ciocone nella camera” che, a chês oris di gnot, al podeve nome jessi stât il diaul o cualchi muart finît malamentri par mans dal diaul, che Diu nus vuardi, o magari, cui sa, ancje cualchidun de parintât vignût a domandâ jutori pes animis purgantis mediant cetancj rosaris di almancul cuindis stanziis.
Vigji Gardenâl, om scaltri e aviodût tes robis, persone di famee, di companie, ancje di religjon, parcè di no, ma cul pinsîr, prime di dut, di cualchi bon afâr, al veve vendût a Sclaunic e comprât, di sot Cjasteons di Strade, une grande vile dai siôrs Mangjili cuntune tignude straordenarie di tiere buine e bosc su la Çavatine fin a Paradîs.
Ma il marchês Mangjili, e contave la buine int, al jere muart in odôr di inicuitât, che lu veve par fuarce puartât vie il diaul, e alore Vigje Gardenâl e à començât, la gnot, a sintî zinzinâ i veris de sô vile.
Femine fuarte e fruçade di lavôr, Vigje e jere vignude a marît in cjase Gardenâl de Sclavanie dulà che, in cont di spirts, a ’nt savevin une plui dal diaul e cumò jê ju sintive zinzinâ sul cjast. E ur à tant dit aes frutis, che alore ju sintivin zinzinâ ancje lôr, “chescj spirts da l’ostrighe” dissal Vigji, che al à spesseât a fâ viodi i sieraments di un marangon, ma la femine e lis frutis ju sintivin zinzinâ distès.
Alore Vigji, di vuê in doman, al à vendût la vile cun dute la tignude su la Çavatine e comprât di lâ a stâ a Gnespolêt, che lui nol sintive veris e nol crodeve ai spirts, ma ben la femine, che i tontonave tal jet, le sintive par fuarce e almancul a Gnespolêt Vigje e durmive e al rivave alore a sierâ un voli ancje lui.
Di Gnespolêt, dopo, Vigji Gardenâl al à cjolte la vile de canoniche vecje a Sante Marie di Sclaunic, paîs nomenât pes striis.


text:
lunedì 10 febbraio 2014
Mâl di mari
4 coments:
- nelodifeagne_51 ha detto...
-
Gustose
- 10/02/14, 11:53
- gelo stellato ha detto...
-
Al è cun plasê che in cualitât di Ostîr che o doi il benvignût a un Contecurtâr gnûf, diretamentre dal spazi... a no, scusait, dal Piemont, ma si intint ancje di Galassiis, mi sa :)
Benvignût Bepi!
E graciis pe ridade.
E cumò ti spietìn cuntune conte dute tô ;)
- 10/02/14, 12:04
- Galliano ha detto...
-
Biele e unevore ben contade, intun furlan comprensibil ancje par chei che no lu son. Lis rispuestis de mari a son une sacri sante veretât.
La tô conte mi fâs ricuardâ a mê mari: cuant che i contavi che mi jeri cjolt un par di scarpis, la rispueste e jere: jo o varès bisugne di un par di çavatis, se mi compravi dai cjalcins, la rispueste e jere: - jo o varès bisugne di un par di cjalcis - e cussì no mi salvavi di une. Beadis feminis, simpri presintis in ogni ce.
Ti saludi Bepi e benvignût.
Galliano
- 11/02/14, 17:31
-
-
Mandi Galliano, e graciis par vê preseât la conte. Lontan de patrie e vint timp di pensâ a ti vegnin su plui che mai lis robis vecjis, che magari cumò a no disin nuie a di nissun. Ancjemò mandi da Bepi
- 12/02/14, 15:05


text:
Al veve un voli clop, par vie di une feride di vuere ch'ai veve lassât un tai parsore la cee drete e cun di plui la bale dal voli dute blancje, tant che il blanc di un uf dûr. Gjino Screce, a lu clamavin cussì ma no si sa parcè, al veve servide la patrie come ardît cence tirâsi mai indaûr cuant ch'al jere di batisi, fin che a no jere rivade chê baionetade ch'a lu veve metût fûr dal zûc e fat ricoverâ in ospedâl militâr par un grum di mês. Tornât in paîs al veve cirût di cjatâ un lavôr, ma nol jere stât facil jessint ch'a nol veve famee e cun di plui cence vê mai imparât nissun mistîr; insume cence vê ni art ni part a no si va di nissune bande, a si diseve ancje a chei timps là. Inalore al viveve a la zornade cun cualchi lavorut di manoâl e une vore di caritât de bande de int, si che duncje i tocjave dispès di lâ a durmî in blanc, al diseve lui, come a dî cence cene. Al leve ator pal paîs simpri discolç e cuant che lis veduis a lu clamavin: “Gjno, ve ca un pâr di scarpis dal puar gno om”, lui al rispuindeve simpri: “O ài miôr cjaminâ a talpe di Fido”, ven a stâi come i cjans.
“Ce mangjistu usgnot, Gjino?”
“Usgnot polente blancje e cjalâ ator”, fasint capî cu la man ch’a no ‘nd jere ni polente ni nuie altri.
“Parcè no jentristu a viodi s’al è alc di miôr ca di me?”
“S’al è par chel o soi simpri pront”, al rispuindeve inviantsi a pas di ardît.
La vuere e veve fat nassi un grum di erois cun tant di nons sculpîts su lis lapidis dai monuments, ma par ogni muart maridât e jere une vedue restade di bessole cence nissune difese; e vevin di bon la pension di vuere e salacor il mus te stale, cun cualchi cjamput di semenâ, ch’a lis fasevin vivi avonde asiadis.
Al restave viert il câs dal afiet, ma cun l’armâr plen di bregons, cjamesis, gjachetis e scarpis di om a si cjatave simpri cualchi bon samaritan pront a proviodi; se po a si zontave la braùre in cusine, lis robis a levin ancjemò miôr.
Lis vueris, daspò lassâts atôr tancj muarts, a volaressin fâ murî ancje i cristians restâts vîfs, ma a àn di fâ i conts cun la voie di tornâ a vivi des feminis che, sore il dut des nestris bandis, ‘nd àn simpri viodudis di cuetis e di crudis.
di Bepi Zefon


text:
Un puestut par fevelâ de mê grande passion di simpri, la archeologjie, ma no dome...
lunedì 13 ottobre 2008
Cemût che al jere il tumul
"Viers sud-est, riferintsi al pais di Tombe, tra chest e Merêt a cualchi pas de strade che e fo chê romane e su la çampe dal Tilaventus Minus si alce une di chestis tombis di grant rilêf: si clame Tumbare o Mutare; e à une circonference ai pits di 76 m. e inte spice di 30 m, e je alte 7.5 m.
Parsore e fo cjatade un vâs cun cinisis e chest al fâs pensâ a une tombe romane, ma chest popul nol doprave chest tipo di sepolture..."
Di "Tomba di Mereto" Monografia storica ed artistica, Biblioteca Sandro Ponte.
2 commenti:
- Christian Romanini ha detto...
-
mandi ninine
ben po: probit biel! cuissà tropis fotos che a son ator!
e bulo bilite!
- 13 ottobre 2008 23:49
- ninine ha detto...
-
Di fat! Se o cjatais alc, ancje fotos vecjis che testemonein i tumui o cualchi sit archeologjic, mandaimilis!
- 13 ottobre 2008 23:55


text:
Come che si pues lei ancje sul sît di Radio Onde Furlane, il Consei comunâl di Pordenon al à fate buine îr di sere la delibare là che si domande di jessi gjavâts fûr de aree là che si metarà in vore la gnove leç regjonâl su la lenghe furlane. Ancje se cun cualchi oposizion in plui di chel che al someave ae vilie dal vôt, la aministrazion comunâl pordenonese vuidade di Sergio Bolzonello e à duncje fat il prin pas par no vê di meti in vore la leç regjonâl.
Daûr di cheste decision, al spieghe Bolzonello, a son massime dôs resons: prin di dut che il Comun al jere stât cjapât dentri te zone furlanofone fissade ancjemò cu la leç 15/96 cence di une delibare de Zonte o di un vôt dal Consei comunâl; e po che la gnove leç e previôt, daûr de 482/99, che lis aministrazions locâls a garantissin une schirie di servizis linguistics pai lôr citadins judicâts dai aministradôrs pordenonês une imposizion inutile (par vie che a Pordenon i citadins no fevelaressin furlan) e costose.
Par chel che nus rivuarde, i problemis principâi leâts a cheste decision a son doi. Di une bande, il fat che Pordenon, come cjâf lûc di Provincie, al dinee cussì ogni visibilitât ae lenghe fevelade inte plui part dal Friûl ocidentâl. Di chê altre che, intai fats, al à chê di lassâ fûr la lenghe furlane ancje di un servizi fondamentâl come chel des scuelis che in citât a son frecuentadis ancje di cetancj fruts e students che a rivin de aree furlanofone de Provincie. Su chescj doi ponts, lis rispuestis dadis dal sindic Bolzonello nus somein un tic debulutis.
Contrari di ce che al pense cualchidun, nô o vin simpri crodût che tal meti in vore lis leçs a coventin gradualitât e bon sens. Cun chescj doi elements, si varès podût meti in vore la gnove leç sul furlan ancje a Pordenon, cence imponi nuie a di nissun, ma ufrint pussibilitâts gnovis a cui che lis domandave. Magari cussì no, no si à sielzût cheste strade. Pecjât… une altre ocasion pierdude.
Daûr di cheste decision, al spieghe Bolzonello, a son massime dôs resons: prin di dut che il Comun al jere stât cjapât dentri te zone furlanofone fissade ancjemò cu la leç 15/96 cence di une delibare de Zonte o di un vôt dal Consei comunâl; e po che la gnove leç e previôt, daûr de 482/99, che lis aministrazions locâls a garantissin une schirie di servizis linguistics pai lôr citadins judicâts dai aministradôrs pordenonês une imposizion inutile (par vie che a Pordenon i citadins no fevelaressin furlan) e costose.
Par chel che nus rivuarde, i problemis principâi leâts a cheste decision a son doi. Di une bande, il fat che Pordenon, come cjâf lûc di Provincie, al dinee cussì ogni visibilitât ae lenghe fevelade inte plui part dal Friûl ocidentâl. Di chê altre che, intai fats, al à chê di lassâ fûr la lenghe furlane ancje di un servizi fondamentâl come chel des scuelis che in citât a son frecuentadis ancje di cetancj fruts e students che a rivin de aree furlanofone de Provincie. Su chescj doi ponts, lis rispuestis dadis dal sindic Bolzonello nus somein un tic debulutis.
Contrari di ce che al pense cualchidun, nô o vin simpri crodût che tal meti in vore lis leçs a coventin gradualitât e bon sens. Cun chescj doi elements, si varès podût meti in vore la gnove leç sul furlan ancje a Pordenon, cence imponi nuie a di nissun, ma ufrint pussibilitâts gnovis a cui che lis domandave. Magari cussì no, no si à sielzût cheste strade. Pecjât… une altre ocasion pierdude.


text:
Ai 27 di Jugn diviers miârs di citadins catalans a àn jemplât place Sant Jaume, denant dal Parlament de Catalogne, in rispueste ae clamade dal coordenament “Acte de Sobirania”. I organizadôrs a domandin un at di roture cu la vie statutarie che e impedìs la sovranitât plene de Catalogne e a domandin di inviâ un percors che al puarti ae indipendence. Ae manifestazion a àn partecipât 8 deputâts di ERC e 2 di CiU. I prins a àn ducj sotscrit il document che ju impegne su la strade de sovranitât nazionâl, i rapresentants di CiU a àn sielzût di no firmâ par evitâ di impiâ “falsis sperancis” che, a àn spiegât, “no podaran concretizâsi in curt”.
Font: Vilaweb, 28/06/09; Món Divers, 28/06/09


text:
La leç
cravuate e previôt la pussibilitât di tignî un referendum se plui
dal 10% dal eletôrs lu domande. Il comitât pe difese de Vukovar
cravuate, intal zîr di dôs setemanis, al à za cjapât sù passe
650 mil firmis, ven a dî 200 mil in plui di chês che a
coventaressin, par domandâ che si inmanei un referendum sui dirits
des minorancis. In dì di vuê la leç statâl su lis minorancis e
previôt l’ûs couficiâl de lenghe minorizade tes tabelis, te
segnaletiche e tai rapuarts cu la aministrazion publiche cuant che i
membris de comunitât minoritarie a son almancul un tierç de
popolazion totâl. Il comitât referendari al domande che il status
di couficialitât al vegni ricognossût dome là che lis personis che
a fevelin une lenghe minorizade a son plui de metât de popolazion.
Tal câs che chest cambiament al passàs, a Vukovar no si varès plui
di rispietâ i dirits linguistics de comunitât serbe (o sei il 34,8%
de popolazion de citât) cemût che di mês a domandin la diestre
nazionaliste cravuate e grups di veterans. Lis consecuencis no
tocjaressin però dome i serps di Vukovar, ma ancje altris comunitâts
minorizadis tant che ongjarês e talians. La ministre cravuate pai
forescj, Vesna Pusić, e à però ricuardât che cu la jentrade inte
UE i dirits des minorancis no puedin jessi sbassâts. Il guvier serp,
invezit, al à dât mandât ai siei ambassadôrs di informâ la
comunitât internazionâl che la minorance serbe de Cravuazie si
cjate sot atac.
Font:
Balkan Insight, 06/12/13


text:
30 agns di grafie uficiâl de lenghe furlane: il percors
A jerin dôs scuelis principâls di scrivi par furlan, chê di pre Josef Marchet e de Filologjiche e chê di pre Domeni Zanier e di Int Furlane e Glesie Furlane. Po, tai agns Setante, si zontarin chê di Scuele Furlane e di Giorgio Faggin, codificade tal Vocabolario della Lingua Friulana dal 1985. Tancj po a jerin chei che a inventavin altris sistemis.
Pôcs a capirin che la soluzion par meti fin ae anarchie des grafiis no jere dome tecnico-linguistiche ma politiche. Le capirin tal Moviment Friûl e il plan par rivâ a une grafie unitarie normalizade, coerente e semplificade, precundizion par une gnove politiche linguistiche de lenghe furlane, al fo eleborât tal Moviment Friûl, parie cul scheme di leç che po e deventà la LR 15/97, che e inviave la gnove politiche linguistiche e ricognosseve ancje la uficialitât de grafie normalizade individuade dîs agns prin des Provinciis dal Friûl. Il plan al fo presentât di cui che al firme chest articul e al fo acetât dal assessôr ae culture de Provincie di Udin Oscarre Lepre.
Si istituì une Comission ricognossude dal Consei de Provincie, membris Adrian Cescje (president), Etelredo Pascolo, Gianni Nazzi, Silvana Fachin Schiavi, Erando Sgubin, Giancarlo Ricci, Amedeo Giacomini, Aldo Moretti, Giovanni Frau, Piera Rizzolatti, Nereo Perini, che e lavorà dal Jugn 1985 al Setembar 1985, e nomenà un arbitri pe sielte definitive, Xavier Lamuela, che al presentà la sielte tal Otubar dal 1986, che e fo publicade tal Zenâr dal 1988.
No ducj in chê volte a acetarin la propueste di Lamuela, dome il Moviment Friûl, Scuele Furlane, la Union dai Scritôrs Furlans e La Patrie dal Friûl. Ma cuant che e fo ricognossude grafie uficiâl de LR 15/96, e dopo che e passà la prove dal ricors de Societât Filologjiche Furlane tal 1996-97 cuintri il decret che le ricognosseve, si difondè cun facilitât, massime in gracie dai struments linguistics eletronics (Dizionari Ortografic Furlan, Coretôr Ortografic Furlan, Grant Dizionari Bilengâl TF), che cence la normalizazion de grafie no varessin podût sei dâts dongje. ❚
✒ Adrian Cescje


text:
Dopo
doi agns che no lu faseve, il guvier des Asturiis al à tornât a
inviâ une campagne informative par sburtâ i gjenitôrs a sielzi pai
lôr fîs percors scolastics che a cjapin dentri ancje la lenghe
asturiane. Il materiâl informatîf al è stât dât fûr in dutis
lis scuelis primariis e secondariis des Asturiis in plui di jessi
disponibil sul sît internet dal assessorât pe educazion. La lenghe
asturiane e je cjapade dentri intal curriculum scolastic e il so
insegnament si veve inviât inmò tal 1984 a partî di une disine di
scuelis. In dì di vuê a son 335 i istitûts che a ufrissin la
pussibilitât di studiâle, ma a àn di jessi lis fameis a decidi se
gjoldi di cheste oportunitât o pûr no. Dongje dal asturian, la
campagne e promôf ancje la varietât galiziane che si fevele te part
plui ocidentâl des Asturiis.
Font:
Galicia Hoxe,
09/06/16


text:
La Comission su la devoluzion scozese (Comission Calman), metude adun dai partîts contraris ae indipendence de Scozie, e à proponût une revision dal sisteme fiscâl scozês. In pratiche, si fevele di aumentâ la capacitât decisionâl locâl, cu la pussibilitât di decidi sui nivei de tasse su lis renditis, ma ancje di intervignî su altris sistemis di tassazion. Ta cheste maniere il guvier di Holyrood al varès a disposizion sù par jù 9 mil milions di sterlinis in plui. La propueste e à cjatât il bon acet dal prin ministri britanic Gordon Brown, ancje se cumò e varà di jessi studiade plui in detai par tornâ a viodi il sisteme di passaçs finanziaris jenfri il guvier centrâl e chel scozês. Intal document finâl de Comission Calman si fevele ancje dal trasferiment di altris competencis al guvier locâl, tant che il control su lis armis lizeris o ben sul codiç di sigurece stradâl. La propueste e je stade cjapade in maniere avonde frede dal prin ministri scozês Alex Salmond (dal SNP) che al ponte, invezit, ae indipendence de Scozie. Denant dal document de Comission Calman, Salmond al à rilançât il progjet par un referendum là che, dongje des opzions a pro o cuintri de indipendence, si ‘nt cjati ancje une tierce sul aument dal autoguvier de Scozie. A dâi plui fuarce al SNP, dongje dal sucès intes elezions europeanis, a son ancje i sondaçs che lu dan ancjemò in cressite. Di fat, se si votàs vuê, al concuistarès 52 deputâts (5 in plui di chei che al à cumò) e i Verts, siei aleâts te bataie pe indipendence, a ‘nt varessin 7: ven a dî, dome 6 di mancul di chei che a coventin pe maiorance assolude.
Font: Guardian, 15/06/09; Nationalia, 16/06/09


text:
Intes
Baleârs al torne a dâsi adun il Consei sociâl de lenghe catalane,
restât fer par cuatri agns tant che efiet dal dismantelament de
direzion gjenerâl di politiche linguistiche metût in at de diestre
spagnoliste cuant che e jere al guvier. Cul tornâ a metilu in vore,
il gnûf guvier progressist e nazionalitari des isulis al vûl duncje
mostrâ il so impegn a pro dal ûs sociâl de lenghe proprie des
Baleârs. Intal organisim, che al à une funzion consultive su la
politiche linguistiche, a son dentri uns 50 rapresentants des
realtâts plui significativis des isulis.
Font:
El Dia,
14/10/15


text:
Trinitât
La Trinitât al è un dai dogmis fondamentâi dal cristianisim e al declare l'unitât de sostance divine, ven a stâi che a son trê Personis divinis ognidune des cualis e sarès eterne e onipotente.
La formule dal dogme a fo fissade dal Concei di Nicee intal 325 p.d.C e si devi in gran part a la opare dal vescul Atanasi e a la polemiche cuintri la dutrine di Ari che a meteve in risalt l'inferioritât dal Fi rispiet al Pari e che a ignorave la tierce persone.
Nol è invezit acetât dai Testemonis di Jeova.


text:
lunedì 24 ottobre 2016
La gnove parabule dai talents
Vuê mi soi dismot cun chê di gambiâ il vanzeli: cjapìn le parabule dai talents.
Ta le visitu?
Il paron, ch’al veve di partî, al clame i soi trê servidôrs e, secont le lôr capacitât di vore, al dà fûr vot talents. Al prin servidôr i lasse cinc, al secont i lasse doi e al ultin i mole nome un. Cuant ch’al torne, dopo un pôc di timp, a ju clame tal so ufizi par che i rindin cont di ce che a àn fat cui bêçs.
Al prin al conte ch’al veve dopleât i talents (di cinc 'nt veve dîs) e cussì ancje il secont (di doi 'nt veve cuatri). Il paron al reste dut content.
L’ultin al conte che, par pôre, al veve soterât il so talent e jal torne. Il paron si al va in bestie e i sberle: “Tu vevis almancul di puartâlu in bancje che cussì, almancul, tu m'al tornavis cui interès! Valà a remengo!
Jo o lassarès le prime part compagne e o gambiarès nome le seconde part:
L’ultin servidôr al conte ch’al veve compradis azions da bancje di Vicense e gji torne, al paron, cjarte di cesso. Il paron al va in bestie e i sberle: “Servidôr coion, tu podèvis, almancul, soterâ il talent che, almancul, tu mi tornavis chel! Valà a remengo!“
Podie lâ le modifiche?
REFERENDUM:
SÌ par confermâ; NO par lassâle come che e jere.
di Franco Vigo
Etichetis: Contis, Franco Vigo, Gjenar ironic, Gjenar politic, Gjenar sociâl
martedì 18 ottobre 2016
Lisute anin a pastanâ morârs
Lindo, sentât denant a la sô scrivanie, indulà che intun cjanton al tignive i siei intrics: cualchi libri, il gjornâl, un cuader, la pene e il lapis, “chê no si sa mai - si ripeteve di spes – a puedin coventâ, cuant che mancul tu tal spietis,” al passave lis sôs zornadis denant dal ordenadôr che al veve ben sistemât tal mieç di chel biel taulin.
Nol podeve sta cence: chel tramai, aromai, al jere deventât, par ducj, necessari come il sâl inte mignestre.
Cui voi al jentrave ogni dì jenfri il veri di chel machinari par pierdisi, oris e oris, a cjalâ placis, stradis di paîs, citâts mai prime viodudis; a lei gjornâi, libris di ogni fate; infin a fevelâ cun cristians iscrits a leandis di oms e feminis che si cjatavin dentri in chel mont imagjinari, come che si faseve une volte te ostarie par fevelâ dal plui e dal mancul: di balon, di politiche e de vite di ogni dì.
Insome, Lindo al jentrave intun altri mont, che se ancje nol podeve tocjâlu cu lis mans, lu stes al jere tant vêr ,che adiriture, plui di cualchidun, là dentri, al veve cjatât lavôr e altris ancjemò a fasevin afârs. Fintremai, e di chei no ‘nd è pôcs, che dentri in chê baraonde, a vevin cjatât une femine, che se ancje tant lontane a vevin podût maridâle lu stes.
Lisute la sô famine – no jere fanatiche come Lindo di chel imprest. A jê i bastave la television dut al dì impiade e chel telefonin che i veve regalât sô fie, par pierdisi ogni tant cun facebook clicant suntun un mi plâs o suntune musute, ancje se a dî la veretât plui di tant no bacilave. Puare Lisute, cun chês novitâts no si cjatave, i pareve di jessi il mus cu la sclope. Ma il mont al leve cussì e ancje jê no podeve tirâsi indaûr, ancje se dutis chês modernitâts la vevin fate inmalà.
E dut al jere tacât di cuant che a vevin sierade lis buteghis e lis ostariis dai borcs dal paîs, tal stes periodi che Lisute e veve tacât, la domenie, a no lâ plui a messe, ma che di buine cristiane la cjalave inte television.
Daspò dut al jere lât in piês di cuant che vevin butât jù il mûr di Berlin e i comuniscj a jerin lâts ducj in mone, tant al è vêr che di in chê volte nancje Lindo nol veve fat plui la tessare dal partît.
Cambiaments cussì incjalçâts, che si viodevin soredut cjalant cemût che planc planc al jere cambiât il paîs: cjasis di fâ sù o di comedâ nancje a fevelâ. Daspò, prime il capanon dal fari e un pôc dopo chel dal stagnin cu la buteghe dal marangon a vevin sierât. Par ultimis a vevin sierât ancje lis fabrichis des scarpis e chê de tipografie.
Par chest, mancjant il lavôr, di un pieç no nassevin plui fruts. Cussì, soredut tai vecjos borcs di chê citadine no si viodeve plui nissun, dome cualchi cristian a buinore o sot misdì. Passadis lis cuatri, al someave di jessi intun cimitieri.
Il paîs al jere muart. Lis procession, la sagre dal paîs no si fasevin plui. Par prionte cu la gnove mode che i muarts si brusin, no fasevin plui nancje i funerâi. La int no si cjatave plui come une volte. Ognidun a so mût si jere sierât in cjase par so cont.
Lisute, chel gnûf mont che si si jere fat indenant, la veve propit savoltade. Puarete, ogni setemane e leve dal psichiatri par tant che e jere esauride. Lindo, invezit, di front a chei savoltaments, mai une volte che si fos sintût pierdût. Forsit parcè che al crodeve che dutis chês novitâts che al olmave jenfri chel visôr a varessin, planc planc, comedât, pardabon, il mont.
Par ultin al jere lât in brût di gjugjulis, cuant che al jere vignût a cognossince di une start-up che i cinês a vevin finanziât par metile in vore tal paîs. Ven a stâi un arlevament di cavalîrs che mediant un sistemi di tubis colegâts tra di lôr e cu lis magjiis de chimiche e de biologjie al disfornave galetis in dutis lis stagjons: Vierte, Istât e Invier e sede a paladis.
Tal paîs, par cheste novitât, jenfri la int al jere dut un morbìn, soredut in chei cristians clamâts cun tant di letare a vore dentri in chel arlevament.
Dome Lisute, muarte ta l’anime par chel mâl che le avilive, no veve cjatât nissune gjonde par chê biele gnove.
Il pinsîr che Lisute e fos tant batude par chel esauriment gnervôs che i studave il cûr, Lindo nol podeve sopuartâlu. “A cost di inviâmi a Jerusalem a pît par domandâ la gracie, ma une dì, biade, o soi sigûr che o ai di tornâ a fâle ridi"- si ripeteve chel om ogni moment.-
“Dai Lisute, bute vie chel lancûr, no si à mai di pierdi la sperance, Tu viodarâs, se tu ti dâs coragjo, che dut al tornarà come prin. E doman tu âs di vignî cun mê tes nestris campagnis. Vin di dâ une man ancje nô. Larìn a pastanâ arbui di morâr, no si sa mai che par chei cavalîrs, plui indenant, no vedin bisugne des lôr fueis. E se se no ur coventaran, lu stes, se vin timp di vivi, podarìn mangjâ lis lôr moris, come cuant che a jerin fantats e tu tu mi bussavis cun chê bocje tant dolce".
di Nello Malisano
Publicât di gelo stellato a lis 08:00:00 20 coments
Etichetis: Contis, Gjenar romantic, Gjenar sociâl, Nello Malisano
domenica 16 ottobre 2016
E Berta e filave
Robis di no crodi, e invezit al jere propit cussì. Chês sacraboltadis di machinis, che a tacavin a zirâ pai nestris paîs cuant che Berta e jere fantate, a jerin deventadis il gnûf idul di adorâ. Nol jere impuartant il lôr colôr, se fossin curtis o lungjis: bastave dome che a vessin vût cuatri ruedis e lis clâfs par metilis in moto. E no stin fevelâ se e fos stade la mitiche 500 L, cu la senterabaltabile.
Tant al è vêr che se un fantat al fos jentrât cun chê torpedo tal paîs, di sigûr al varès scugnût scombati e no di pôc, par sielzi la fantate, jenfri chês tantis, che a varessin volût scjampâ vie cun lui. Di sigûr chê machine, dopo tancj agns di scûr e di miserie, e jere un simbul di libertât, cun di plui un lûc, un cjanton miôr dal jet di chês fantatis, par di plui fat di scartòs, e des lôr cjasis pituradis cu la cjalcine. Là dentri, in chel spazi ben cumbinât, plen di botons, lusutis e orlois, ur pareve di stâ intune sorte di gnove cjasute.
Ma ce che di plui al stiçave chês donzelis a saltâ dentri jenfri chês lamieris e jere la calamite di chel fantat dut ont di brilantine che la vuidave, e il pinsîr che cun tante gracie, plui indenant, lui si sarès fermât par bussâlis, magari slungjant la manute cun mistîr, metintle indulà che no si varès podût metile. Benedetis, denant a chei voi, a chel odôr di om e ai torments de lôr zoventût, cemût podevino disi di no?
Ma Berta no jere come lôr, e veve intor dal salvadi, la fuarce di une gnove libertât. No i bastave chê cjasute mobile di chel fantat dai cjavei neris che di bot dome a viodilu i faseve sclopâ il cûr. Ancje jê si jere comprade la sô Bianchine che cundut di seconde man la faseve svolâ, tocjâ chei cîi che no varès mai crodût di podê cjareçâ.
Tant al è vêr che une dì no à vût pôre di sfidâ propit il so biel che i coreve in bande cu la sô 500 L. A corevin come mats, cence pôre , cun di plui Berta cu lis notis tes orelis de cjason “pazza idea di far l'amore con lui” che e jesseve dai amplificadôrs de radio montade su la sô machine, che ancje se no tant biele, jê, la veve fate deventâ di dentri come un tinel. Pecjât che sul plui biel, propit cuant che a lave a dute buride, plui di 100, çuf, çuf, çuf…, la bianchina si jere studade. Mancul mâl che 500 L di chel fantat, potente come cinccent cjavai i jere vignude in socors.
Cumò Berta sentade dongje di lui, dai siei riçots neris no cjantave plui pazza idea di far l’amore con lui. Pierdude tai siei voi, lu faseve pardabon. Contente come une Pasche, dentri la 500 L.
di... Barbara Battel, ma voltade e scrite
di Nello Malisano
Version origjinâl: La impuartance de machine
Par me, che o soi nassude tal 1954, la machine di chei altris e rapresentave un status symbol di là de marcje, de potence o dal colôr che e ves! O viodevi lis clâfs de mitiche 500 L in man di un compagn di classe (colôr neri e.. detai dit a vôs basse cuntune ande di intese, “cu lis sentis che si ribaltin”!) e lu calcolavi di sioron parcè che, par me, vê la machine al voleve dî vê la libertât. Par tantis, anzit miôr dî par cualchidune des mês amiis (no pues butâ li numars che no puedin jessi verificâts), la machine e jere un dai prins lûcs là che il cûr che al bateve a fuart, lis bussadis “ae francese”, il cjapâsi a bracecuel, il ros su la muse, lis cjarecis e… a vignivin vivûts cu la dolcece tormentade dai sintiments dai fantats. Piçule oasi vie pal dì, ma plui dispès vie pe gnot, là che si scoltave il businâ dal cûr che al tonave tal cjâf sturnît di cjalt e di desideri, o tacavin a sintî lis sensazions di plasê che il cûr e il cuarp a devin fûr. La machine e valeve une stanzie e, par trop piçule che e fos, e jere simpri un cjanton che al deve bon acet ai nestris sintiments. Cualchi volte fintremai i innomenâts cussins personalizâts a deventavin mobilie. Dentri de mê prime machine, de mê Bianchina fantozziane – vernisade intune zornade plene di aiar e duncje cuntun efiet a cjarte di veri, e cuntun fonts che nol esisteve taponât par pietât cun tapeduts – o corevi dongje de 500 di chel zovin che mi veve fate incjocâ di amôr, tocjant i 105 chilometris ad ore, intant che par radio (Bianchina sì, ma plene di acessoris!!!) Patty Pravo e cjantave "pazza idea di far l'amore con lui, pensando di stare ancora insieme a te… pazza pazza idea...". Lis emozions a son aghe di vite pal nestri cûr e nol covente un ambient cun cualchi stele par vivilis di siôrs. Ae fin, inte 500 di chel fantat o ai vivût l’amôr, chel cul A maiuscul, par un Om fantastic. Sì, inte 500 parcè che, magari cussì no, ae mê Bianchina i ai sfolmenât i frens e .. brusât il motôr!
di Barbara Battel
Publicât di gelo stellato a lis 15:24:00 21 coments
Etichetis: Barbara Battel, Contis, Gjenar romantic, Nello Malisano
mercoledì 12 ottobre 2016
Aghe di simiteri
Un coredôr di biciclete gaiart come me al à spes, in astât, il problema di cjatâ di bevi e alore – vergognantmi di cjoli aghe intun bar – o cîr lis fontanis publichis o pûr o voi intai simiteris. E li, intun di chei, une dì o vevi viodût la tombe di une bielissime zovine muarte a 16 agns che mi à ispirat “Tornâ”. Mi plâs lâ tai simiteris ma o ai di jessi di bessôl. Il Verano di Rome al è un grant spetacul: e je une statue stupende cun trê figuris in bronç; un om tal mieç che al cjale par aiar e dôs feminis, une par bande che a alcin une man viers di lui. Al è biel ancje chel di Udin ma une dì mi plasarès visitâ Staglieno (Gjenue) e cirî il monument che al è stat fotografât su la cuviertine dal album “Closer” dai Joy Division, un dai complès di musiche rock che o preferìs.
E dopo al è ancje chel piçul simiteri di vuere di Aquilee dulà che o viodìn un agnul che al tire sù un soldât: no ai mai viodût une figure plui intense di chê!
Ta chel dal gno paîs ogni volte che o soi di bessôl mi fermi a cjalâ ducj chei che o cognossevi cuant che o jeri in vite e par ognidun di lôr mi tornin sù dai fats o des peraulis che mi àn dit. O varès di scrivi intun cuader dut ce che mi ricuardi di lôr.
No ai mai però di pensâ a ce che al è restât sot tiere: no rivarès a durmî vie pe gnot. Miôr concentrâsi su la lapide, su lis rosis, su la fotografie…
Une dì o jeri a Wachau, dongje Lipsia, a visitâ un piçul simiteri dongje di une glesie neogotiche dirocade. I protestants a son come i musulmans e i ebreus: no àn lis fotos su la lôr tombe. No son come nô catolics post-paians che o samenìn di statuis e di imagjinis i nestris zardins di chei che a no son plui. I protestants a son cuintri dal cult des imagjinis e cussì o viodevi dutis chês tombis che a vevin dome i nons e li datis ma a un ciert pont ve une tombe cuntune fotografie! Ma cemût? La foto e jere su la tombe di un zovin muart a 30 agns; velu li cuntun cjapiel a ûs borsalino tal cjâf e la ghitare in man. O pensavi: ce pecjât che al sedi muart cussì zovin chel li. Di sigûr, se lu ves cognossût, o varès vût alc in comun cun lui parcè ancje a me, lu savês, mi plâs une vore la musiche. Al jere li, tal simiteri di Wachau, dongje Lipsia: su la sô tombe e jere la stele di David.
di Checo Tam
Etichetis: Checo Tam, Contis, Famei, Gjenar romantic, Gjenar sociâl
lunedì 10 ottobre 2016
Robotike
Pieri al jere pidimentât a cause di un incident. Agnorums indaûr, par chescj câs, no dome a esistevin struturis adeguadis, ma ancje a jerin lis assistentis di famee, o plui indaûr ancjemò cualchi buine anime che si ocupave, o plui indaûr ancjemò, cuant che la int e scompartive il curtîl, un al viodeve di chel altri cence mai domandâsi la reson. Ma daspò de grande crisi di identitât discjadenade tai ultins agns dal vincjesim secul, dulà che il mont al jentrà in “salvisi cui che al po”, ognidun al veve plenis lis sachetis di un esagjerât amôr viers di se stes. Par cheste reson Pieri al viveve cuntun piçul robot dai voi dulinciôs, che al rispuindeve al non di Fredo.
I fîs di Pieri si sparniçarin in paîs esotics e oltrans, purpûr, ancje se intune altre maniere, a jerin simpri dongje dal vieli: vie skype, vie whatsapp, vie tablet e vie vie. La parintât lu saludave a traviers dal virtuâl in diferentis lenghis: - Hello dad, hola abuelo, mandi... mandi.
Daspò di chestis modernis e galandinis dosis di afetuositât, l’argagn si distudave, e Pieri, che mai al corispuindeve, si leve sierant simpri plui in se stes. La presince di Fredo in chei moments di conturbie e jere oltri mût impuartante, za che il robot lu tignive come un dêt madûr e ogni dibisugne e vignive esaudide.
Une dì Pieri al scomençà a fevelâi a Fredo come mai: lis peraulis leadis ae sô vite passade a sgorgolavin cun bondance come aghe cjacarone di sorzint. Il robot al steve in scolte cence pierdi olme. Tai moments di gjonde de fevelade, la voglade di Fredo e mandave lamps di ducj i colôrs, però, man man che la vicende e jentrave te part grise, i lusôrs si levin distudant. Metint lis palpieris in sfese, lui al cjalave e al scoltave a Pieri cun solidarietât, al poiave la sô man sore chê dal om e la sô musute slisse e tarondine e pandeve emozions mai viodudis prin di chê volte tai robots.
Il vieli lu cjalave perplès. Une gruesse lagrimone e coreve jù pe metaliche muse dulinciose di Fredo.
di Galliano di Buenos Aires
Etichetis: Contis, Galliano di Buenos Aires, Gjenar fantasience, Gjenar romantic
giovedì 6 ottobre 2016
La storie di Aide e Radamès
Dulinvie une spedizion militâr cuintri de Etiopie, i soldâts dal Egjit a fasin presonirie la principesse Aide e no savint pardabon cui che e je, la puartin a Menfi come sclave. So pari, il Re de Etiopie Amonasro, al imbastìs une incursion par liberâle e ripuartâle a cjase. Nol sa che sô fie si je inamorade dal zovin vuerîr Radamès, e che ancje lui al è inamorât di jê.
Magari cussì no ancje Amneris, la fie dal Faraon, e à pierdût il cjâf par Radamès. Amneris e à nulît che al puedi jessi alc di tenar fra la zovine sclave e il so amât; e cussì, par sot, e cîr di consolâ Aide, par savê alc di plui. Il Faraon al ven a savê lis ultimis novitâts dal confin. L'esercit de Etiopie al sta vignint indenant par scombatilu. A Radamès i ven dât il grât di comandant dal esercit egjizian, cul impegn di fermâ la avanzade dal esercit di Amonasro.
Aide e je scombatude fra l'amôr pe sô Patrie e l'amôr pal so Radamès. Amneris e ricêf tes sôs stanziis la sclave Aide e cun furbetât i da di intindi che Radamès al sedi muart in bataie. L’imbroi di Amneris al da il so efiet e la reazion cence volê di Aide la tradìs, palesant i siei sintiments. A chest pont ancje Amneris e met lis cjartis in taule e e pant il so amôr par Radamès. Cemût puedie une puare sclave contindi cun la fie dal Faraon? Mote di braùre Aide e pant la sô vere Identitât di fie dal Re di Etiopie.
Dal front a rivin gnovis di vitoriis e Amneris e oblee Aide a viodi la gjonde dal Egjit e la disfate dal so popul. Une marce trionfâl e ricêf il tornâ vitoriôs di Radamès. Come ricompense, il Faraon i concêt cualsisei robe che al vueli e vent ni vore agrât, lu declare so sucessôr al tron e i ufrìs la man di sô fie. I presonîrs etiopis a vegnin menâts denant dal Faraon; fra di lôr al è ancje Amonasro. Aide e cor dongje so pari, cence palesâ lis lôr veris identitâts che a restin discognossudis ai egjizis. Il re dai etiopis pardabon, al è stât dât par muart in bataie. Radamès, par amôr di Aide, al dopre la ufierte dal Faraon e al domande che ducj i presonîrs a vegnin molâts. Cussì i presonîrs a tornin a cjase, mancul Aide e Amonasro, stratignûts su consei dal Grant Sacerdot Ramfis, par svuincâ che i etiopis a cirin svindic pe lôr resint sconfite.
Amonasro, dilunc la sô presonie al cîr di judâ le sô Patrie; al oblee di fat sô fie Aide a tirâ fûr notiziis su la posizion dal esercit egjizi diretementri di Radamès.Radamès, che pûr al à acetât la man di Amneris e il tron di Egjit, al sint ancjemò di volê ben a Aide e, in fidance di jê, ur pant lis informazions voludis dal pari. Amonasro e Aide a rivin a scjampâ e nome cumò la lôr vere identitât e ven scuvierte. Radamès, disperât par vê, cence volêlu, tradît la sô Patrie, si consegne presonîr al Grant Sacerdot Ramfis. Amneris, savint che Radamès al è inocent, lu pree di discolpâsi, ma lui al refude, condanantsi di bessôl par il malacuart at.
Dulinvie il procès lui al tâs, no fasint peraule in sô difese. Amneris si rimet a la pietât dai Sacerdots, ma cundut il su ingropât apel, Radamès al ven condanât a muart par alt tradiment e menât vie. La condane e proviôt che Radamès al sedi sepulît vîf e lui al crôt di jessi di bessôl in te sô cripte, ma po dopo al si inacuarç che Aide si è taponade li, par murî cun lui. I doi morôs si confermin il lôr vicendevul amôr e a acetin il lôr gram destin. Intant che a spietin di murî, Amneris e vai su la lôr tombe, zigant: “… pâs, pâs, pâs …”.
Libare riduzion de opare “Aida” di G. Verdi
di Pauli Jacus
Etichetis: Contis, Gjenar romantic, Pauli Jacuss
giovedì 29 settembre 2016
Sassins
Brame di ses, di gjoldi, di strenzi alc che al nuli di femine, di pêl, al jere il pinsîr che al tormentave in chê zornade tant cjalde chel mat di Fabio.
La fisse di doprâ une fantate i sbateve dentri tal cjâf come il sunsûr dal bandarot picjât inte code di un gjat spaurît, che al scjampe par podê liberâsi. Puar Fabio, di chê fissazion nol rivave a parâsi. Forsit parcè che, di cuant che al jere frut e i vignive la voie di une robe, mai che nissun i ves dite di no, soredut sô none e sô mari che lu vevin viziât.
“Sì, cu la machine… cu la machine... o voi cu la machine… tant il puest al è dongje. Passât il paîs nol covente lâ tant lontan, baste lâ un pôc plui indenant dal puint dal Tiliment – al cisicave fevelant di bessôl. Daspò bastin vincj euros, e li a 'nd è tantis… e di sigûr, se no je une, sarà chê altre a dimi di sì.”
“O ai di spreçâmi di chest desîr che mi sfibre, mi stice” - si ripeteve Fabio, che a viodilu cun chei voi di fûr e cjapât di tante smanie al someave un spirtât.
E si che al jere un bon frut, mai barufât cun nissun, lassânt sta cualchi cjoche, nissun tal paîs al podeve disi nuie di lui. Une vite, la sô, ancje se cree, fate dome di lavôr. Passions? Dome chê dal balon.
Cressût, come che Diu comande” - e diseve sô none – tal timôr di Diu”.
In chel timôr che fin di piçul lu veve spaurît. E che cumò che di bot si faseve om, par lui al jere un torment. Soredut di cuant che là sot, ancje a lui, i jere cressût il pêl.
Un pêl malin, preludi di chês bramîs, di chês voiis, che di lôr nissun al rive a parâsi, soredut se si trate di feminis.
Propit come che a disevin simpri sô none e sô mari, convintis che la colpe di ducj i pacjâts e fos Eve cun daûr, dutis lis fiis.
Lu diseve ancje il predi inte glesie, contant la storie di Adam: ancje lui colât inte tentazion propit di Eve che e steve cun lui.
A Fabio, biât, mai nissun i veve insegnât che chê gracie che i oms a àn dongje di lôr e je come la Vierte, la tiere: mari di dut ce che al nas e prime di dut dal amôr. E che al baste spielâsi tai siei vôi magari slungjânt sul so cuarp une cjarece par sintîsi beâts.
Intant cu la machine, Fabio al jere rivât oltri il puint e finalmentri al cjaminave sui claps blancs come cjalcine, saltant ogni tant cualchi poce indulà che il soreli al lusive come i voi neris di chê biele fantate che al tignive pe man.
“Daûr di chel sterp o ai di puartâle, là o pues disvistîle, discrotâle; o pues strenzile chê scrove, chê putane e gjavâmi il caprici”.
Cussì, sot chel soreli, di chê cise, nol è lât vie tant timp a di lunc, che e vignis fûr une vaiude scjafoiade, un lament di une femine che si scuindeve sot la vôs di un om che la maltratave.
Fossial bastât. Su chês pieris che a fasevin di pedrât al sbrissave vie planc planc il sanc vîf di chê riçote fantate che vendeve il so cuarp.
Ma ce jerial sucedût jenfri chei baraçs e chês pieris tant duris?
Fabio, di sigûr, chê cjalde frutate no le veve cjalade tai voi, provât a bussâ la sô biele ridade.
Al veve cirût dome il so pêl, il so ses, il so vizi, indulà sfogâ fûr lis sôs bramis, la sô voie stuarte di gjoldi.
Puar Fabio, invezit de gjonde al veve cjatât il so infier, viodût chel demoni che sô mari, sô none e il predi che lu confessave i vevin, fin di piçul, metût in tal cjâf.
Sot sere, dai barcons su la strade che e jentrave tal paîs, si sintive di lontan il sun de sirene de machine dai carabinîrs. Fabio za di cualchi ore lu vevin metût in pereson. Cumò a lavin a cjoli chês dôs feminis e chel predi che invezit da bielece dal amôr, a chel frut, i vevin fevelât dome di demonis e di pecjâts.
di Nello Malisano
Etichetis: Contis, Gjenar neri, Gjenar sociâl, Nello Malisano
mercoledì 28 settembre 2016
A Sant Andree il purcit su la bree
Al criche il dì cuant che l’om di cjase al scomence a piâ il fûc sot dal fust di aghe parecjât za de sere prime cun fassinis di lenuts par inviâlu e po dopo un biel pôcs di grues par puartâ la aghe a bulidure: il pont just lu sa dome lui, Tamo (in paîs par ducj, chest al è il so non).
Ducj a cognossin la sô precision, la sô meticolositât, a la maniere di un professôr dut al à di jessi parecjât come che Tamo (e no Diu) al comande.
I budiei, comprâts sot sâl, la femine ju veve lavâts e sorelavâts cun scrupul cun atenzion, aghe, agone di no crodi trope, frede glaçade intal mês di Dicembar, chei Dicembars di chei agns, dulà che la glace intes fuessis e jere cussì penze che si podeve sgliciâ cence cori riscjos di colâ dentri.
A la fin di chel lavôr li a jerin intai cjadins, dividûts par grandece e cence plui ni sâl ni slimis, cul odôr di asêt che al fevelave di bessôl che dut al jere a puest. La sere prin i oms di cjase e jerin lâts là di Tamo a cjoli la panarie, une gruesse scjatule di len, che e veve di tignî il purcit prin parsore par gjavâj il sanc e dopo dentri cuant che si lu sboentave par gratâ vie il pêl dûr: la panarie e veve doi manis par bande e duncje e volevin doi oms par puartâle.
Aes siet di matine, puntuâl al rivave il mestri purcitâr Tamo: la bestie e vignive poiade parsore la panarie e, intant che i oms la tignivin ferme, Tamo cul curtis al becave la vene e il sanc ch’al sborfave fûr al vignive daurman cjapât cul seglot, di solit da la femine.
Di chest moment indenant dut al à di passâ sot des mans e dai comants dal mestri: la cjar e ven taiade e dividude par la destinazion di chel che e deventarà, l'ardiel , i grignei di ai, il sâl, il pevar, droghis diferentis, il vin ros, il sanc bulît, dut ben masanât, dosât, messedât, cuinçât e in ordin al passe a la fin par l’ultin viaç intal budiel che al fasarà deventâ aur chei salams, musets, luianiis, sanganelis, panzetis, socoi... par no fevelâ po di dut chel ben di Diu di cjar, i talpins, i vues , il cûr, il fiât, i rognons, la cueste, lis brusadulis, il filet. La famee e jere siore pardabon par un biel toc di timp cun dute che robe buine in taule, i frigorifars no jerin nancjemò rivâts intes cjasis de int. La ricjece no jere dome par la famee che purcitave: in chei agns, di fat, lis fameis si judavin une cun chê altre e la robe e vignive regalade no dome a parincj, ma ancje a fameis indulà che si saveve che ‘nd jere di bisugne! Nasebon di un mangjâ di siôrs, ma che al judave ancje chei che no la vevin facile, la vite: il valôr di un fât al devente “amôr” se tu lu spartissis cun cui che ti sta dongje e nol à la tô stesse fortune...
di Barbara Battel
Publicât di gelo stellato a lis 16:40:00 12 coments
Etichetis: Barbara Battel, Contis, Gjenar romantic
venerdì 23 settembre 2016
No plui nô
Dopo tancj agns passâts cun jê, pierdût come che no jeri mai stât di nuie e di nissune prin, o jeri content di vê almancul un pont fis te mê vite. Par me e jere dolce e fofe tant che un pic di garoful che al cambiave dut ce che mi capitave intune tonalitât pastel. O jerin tant diferents, ma par chest si strenzevin in ecuilibri, o jerin un struc di oposizions tant biel, ma tant facil di rompi. O vevin un sintiment inocent e fuart, di fruts, che no sai se al tornarà mai a fâsi viodi des mês bandis, stant che le sintivi come un gno orghin vitâl.
Intun lamp e je rivade une tampiestade di lagrimis.
Sô mari e murì. E jere une femine che mi dave simpri il bon acet a cjase sô, mi faseve mieze muse di ridi e, si ben che o jeri l'ultin rivât, mi voleve ben te maniere plui furlane che e je, ven a stâi cui fats e no cu lis peraulis. O cjatavi une altre cjase vie di cjase. Cul so fâ mai content, a ore di cene mi diseve: “Vuê tu colis mâl.”, “O ai pôc.” o ”Nie bon, nie bon.” Dut chest al jere aromai une tradizion legre, come intune comedie là che ancje se lis mascaris a tornin a ripeti lis lôr parts di agnorums, i atôrs no molin mai di gjoldise. E doprave la stesse maniere di fâ, ma cuntune ponte di severitât che cun me no veve, ancje cu lis dôs frutis che e à finît di tirâ sù di bessole.
Dut chest al finì di bot te criure di une matine di Dicembar.
Dopo tantis lagrimis, tal moment di cirîsi, si son fatis viodi lis bausiis, soredut sôs, e ancjemò altris lagrimis, ma cheste volte soredut mês.
Cussì mi cjati di bessôl cu la scovacere plene di sclesis di cûr. Ancje se no dovarès, mi domandi cemût che e sarà jê cuant che chel che si le à puartade vie nol sarà plui une novitât. Ma chescj a son resonaments che a fasin dome chei che ur ven consegnade la scovacere in man.
La vite e je licuide, e cambie simpri, si môf, e tancj mi disin di no vê pinsîrs, che dut al à di passâ. Al è vêr. Un si piert ingusît a fâ i conts cul Karma, sperant che cualchi fuarce e rivi a meti un pês sul plat just de belance. A soreli jevât a disin che cuant che un uciel al è vîf, al mangje lis furmiis, ma cuant che l'uciel al mûr, al ven mangjât des furmiis: pa nô, che no sin plui un “nô”, la spere dal timp e à ancjemò tante strade di fâ.
O cîr di no domandâmi cui che e jere chê anime che o ai vût dongje di me par tant timp, une che vuê no capissarès plui. Se l'aiar al è fuart, al siere i barcons, no si pues cjapâse par chest. Cussì o capìs che ancje l'amôr al à di finî e no si pues cjapâse. Lis bausiis dut câs, mi fasaran simpri mâl.
Dopo de tampieste, al varà di saltâ fûr il soreli ancje par me.
di Michele “Vuardianut” Calligaris
Etichetis: Contis, Gjenar poetic, Gjenar romantic, Michele Vuardianut Calligaris
Iscriviti a: Coments al post (Atom)


text:
La
lenghe sami e à diviersis varietâts, ancje avonde diviersis tra di
lôr e par scrivilis a coventin diviers caratars speciâi che par
solit no si cjatin su lis tastieris. Ai 12 di Dicembar e je stade
presentade in maniere uficiâl une gnove aplicazion par smartphone
(sistemis Android e iOS) che e met a disposizion une tastiere uniche
par scrivi lis trê varietâts sami plui dopradis in Norvegje e in
Svezie (setentrionâl, meridionâl e Lule), ma che si pues doprâ par
altris trê varietâts feveladis ancje in Finlande e in Russie (Pite,
Inari e Skolt). Il lavôr al è stât svilupât de universitât di
Tromsø adun cul centri Giellatekno pe tecnologjie in lenghe sami.
Pal ministri norvegjês pes autonomiis locâls, Jan Tore Sanner, si
trate di un contribût impuartant par infuartî la lenghe sami e par
judâ a doprâle, massime framieç dai zovins.
Font:
Barents
Observer,
12/12/14


text:
Il tabelon
achi dongje e sarès une provocazion dal partît nazionalist flaman che lu à a pene screât. Al nus mostre cemût che i furlans a no fasin. Di une bande a no rivendichin nissune undipendence, daspó si viodês le grafie o notais che lôr, pes letaris lungjis e an sielzût di doprâ doplis vocâls invezit di fâ come nô o i francês e di meti l'acent circonfles. Da une bande, ancje chel che a nol sà le lenghe al sà leile e di chê altre bande al é ancje plui sempliç da scrivi (dôs batiduris invezit di trê) Le foto le ai cjapade lant fûr da Bruxelles, ven a stâ dal confin linguistic:-)
Il pannello pubblicitario é stato usato per la propaganda del partito nazionalista fiammingo Vlaamse Belang che vorrebbe fare della sua regione una nuova repubblica. Se questo succedesse, non vedo Bossi calmarsi. Foto presa all'uscita di Bruxelles vale a dire di là del confine linguistico:-)


text:
Chel che al jere un suspiet cualchi setemane indaûr cumò al è alc di sigûr: se si continue a clamâ il Stadi Friûl Dacia Arena, al è pardabon dificil pal Udin vinci une partide in cjase. Lu à mostrât ad in plen la partide di îr, cul Udin che cuintri dal Bologna al cjapât un pâl, al à straçât une ocasion di aur e al à pierdût.
Dopo trê patis, une in cjase e dôs fûr, l’Udin al à provât a vinci, ma par vie dal caratar e dal snait de scuadre di Bologne, dal câl de sô atenzion e de sô determinazion e di une buine dose di sfighe, che al è avonde clâr di dulà che e rive, la partide e je lade a finî intune altre maniere: un gol cjapât, nissun fat e nuie ponts gnûfs.
Il prin timp al è ecuilibrât e avonde plasevul, cundut che, ancje par vie de ploie, a son diviers erôrs sei une bande che di chê altre. La prime ocasion, almancul in teorie, e je pal Udin, cuntun biel sugjeriment di Thereau a pro di Matos, che però nol rive a tocjâ la bale.
I blancs e neris a son ancjemò plui pericolôs plui indenant, cun Thereau che al fâs un assist par Kuzmanovic, che al tire cul cjâf e al oblee Da Costa a meti un blec cuntune une biele paradone, intant che Armero nol rive a fâ compagn che cul Milan.
La partide e rive al interval cence goi, ancje parcè che une punizion di Destro e ven neutralizade di Karnezis, Mounier al cjape un pâl e Thereau al ricêf un biel cross di Hallfredsson ma al tire fûr bersai. Il risultât parziâl al somee chel just, sei pal numar di ocasions di gol che pal zûc costruît di Lodi e di Diawara e pal bon dinamisim dai blancs e neris Hallfredsson, Matos e Kuzmanovic e dai bolognês Destro, Giaccherini, Donsah e Mounier.
Te seconde frazion il Bologna al incrès la sô pression ofensive, intant che l’Udin al patìs la iniziative dai aversaris, nol rive a sburtâ indenant e al scugne sierâsi in difese.
I ospits a vuadagnin spazi te fasse mezane cun Donsah e Diawara, ma a fasin confusion tal moment di sierâ lis azions des bandis di Karnezis. Cun chê di dâi plui fuarce ae scuadre di balon furlane, Colantuono al cambie Matos cun Zapata e la sielte e puarte cualchi risultât, par vie che i ospits a pierdin teren e a ridusin l’impat des lôr azions e Thereau al va une vore dongje al gol cuntun tîr che al fâs la barbe al pâl.
Cuatri minûts plui tart de ocasion pierdude pai furlans, al rive il gol di Destro, che al mande in tilt Danilo e Herteaux e al tire a colp sigûr. A chel pont l’Udin al va al atac cun determinazion e cun disperazion.
Colantuono al zuie la cjarte Di Natale, cun Totò che al jentre al puest di Thereau. Donadoni al rispuint cu la jentrade in cjamp di Floccari e lu mande a scombati dongje di Destro, cun chê di mostrâ di no vê pôre de reazion dai parons di cjase.
Il cûr dal tecnic dal Bologna al ven premiât, parcè che la sô scuadre no rive a cumbinâ masse indenant ma e ten bot indaûr, ancje cuntune buine dose di fortune: Felipe al cjape il pâl, Zapata si mangje un gol e i ros e blu a puartin a cjase ducj i trê i ponts a disposizion.


text:
Turin al è avonde lontan dal Friûl, ma nus somee che le vin nasade juste.
La situazion de tutele de minorance linguistiche furlane, de sô lenghe e dai dirits linguistics e je malamentri – pulp, pulp, pulp o ancjemò piês – e il cambiament di guvier regjonâl nol à puartât chei mudaments che si spietavisi e che a coventin.
Al è stât fat alc – la ARLeF e à tornât a tacâ a funzionâ , al è stât fat bon il regolament pe certificazion linguistiche, il Consei regjonâl dal Friûl-VJ al è jentrât tal NPLD, il network pe promozion de diversitât linguistiche in Europe – ma a son un grum di robis di fâ e o sin ancjemò te situazion denunciade de bande dal Comitât/Odbor/Komitaat/Comitato 482 ae fin dal an passât.
Juste îr prin di misdì a Udin e je stade fate une conference stampe là che sedis entitâts associativis, agregativis e informativis di lenghe furlane a àn fat une sorte di belanç de azion de zonte Serracchiani sù par jù dopo un an di cuant che e je jentrade in cjarie e a àn domandât al Guvier de Regjon e al Consei regjonâl di «dâsi une dreçade» e di «cambiare verso».
Parcè che, cemût che si pues lei achì, a coventin garanziis di cualitât, di cuantitât e di continuitât e a coventin strategjie e programazion.
Al è finût un altri an scolastic e, magari cussì no, par ce che al tocje il furlan a scuele la situazion no somee par nuie cambiade rispiet al an passât. Cun di fat l’articul che o vevin publicât ai 26 di Jugn dal 2013 al somee bon ancje chest an. Al merete segnalât che par intant alc di gnûf e di bon al è vignût indenant, stant che la Agjenzie Regjonâl pe Lenghe Furlane, ancje se cuntun ciert intart, e à finalmentri tornât a davuelzi la sô funzion di organisim regjonâl di politiche linguistiche. Cun dut a chel, pai dirits linguistics e pe promozion dal pluralisim di lenghis e culturis, la situazion e reste grivie, cemût che al ricuardave il Comitât/Odbor/Komitaat/Comitato 482 ae fin dal an passât, cuant che al saltave fûr che la cuote dal belanç de Regjon destinade pe lenghe furlane tal 2014 e jere dome dal 0,02% .
In Friûl si spietisi che alc al cambi cu lis variazions dal belanç regjonâl, che par solit a vegnin fatis buinis tal mìes di Lui, però pal moment l’aiar che al tire nol è par nuie bon , anzi. Si podarès dî che la situazion e je… pulp pulp pulp, almancul se si ten cont che ai 21 di Lui a Udin si fasarà une gnove edizion di Viva Onde Furlane, la manifestazion inmaneade de bande associazion Lenghis dal Drâc – Amîs di Onde Furlane par tirâ dongje cualchi risorse a pro de “radio libare dai furlans”. L’apontament si clame Viva Onde Furlane Pulp Pulp Pulp e si davuelç li dal Parc dal Cormôr inte suaze di Homepage Festival, a tacâ di vot sot sere. In program un conciert dai Daisy Chain, trê mariachis mascarâts e eletrificâts che a cjapin ispirazion des atmosferis oscuris e “pulp” dai cines di Quentin Tarantino cuntune misture di texmex e surf rock’n’roll, un aperitîf hip hop cun Gabriellina, la crew di Gabiterapia e duncje cun Black Power Gang, Dj Tubet, Luca Mazza & Joe Peltrini, I Mean Acca 10 e NG Zona Est Monster Selecta, e un afterhour cu lis selezions ruspiosis e punkrock dai dj di Abrasive. Il dut al vignarà coordenât dai Cjastrons, pevarins come par solit e pe ocasion ancje une vore pulp pulp pulp.
Passe une setemane indaûr e je stade memoreade la Fieste de Republiche Taliane.
E je une date impuartante che e merete memoreade ben.
O vin la impression che però al sedi alc che nol funzione tes celebrazions e si cjatìn in cunvigne cun cui che su chest argoment, par esempli in Friûl, al fâs indenant cualchi domande.
Salacor i problemis no son dome tes celebrazions. Te Republiche «fondata sul lavoro» e cres la disocupazion, te Republiche che e tutele lis minorancis linguistichis «con apposite norme», dopo vê spietât mieç secul par che a rivassin, chês stessis normis a stentin ancjemò a vignî metudis in vore… par no fevelâ dai gnûfs (???) câs di coruzion che a vegnin indenant.
Cun dut achel dal Friûl a rivin ancje un pâr di bielis gnovis.
Di une bande il Guvier talian al à decidût di dâi il vitalizi previodût de cussì clamade Leç Bacchelli ancje al poete furlan Pierluigi Cappello, che sal merete e che par sigûr i covente.
Di chê altre il Consei regjonâl dal Friûl-VJ al à dât la sô adesion ae Rêt europeane pe promozion de diversitât linguistiche (NPLD), tant a dî che al è cualchidun che al à cussience che la diversitât linguistiche de regjon che e ten dongje il Friûl e Triest e je la strade miôr par vê a ce fâ cu la Europe.
Che al sedi rivât il moment che finalmentri si cambie musiche, dopo un pôcs di agns che si à fat di dut par fâi cuintri aes lenghis, ai dirits, ae tutele, ae autonomie speciâl de Regjon, che lis sôs fondis e lis sôs finalitâts a son propit chês?


text:
Vuere
La vuere e je une vicende sociâl e politiche mediant un confront armât tra doi o plui sogjets coletîfs. Si rive a la vuere cuant che plui interès economics, ideologjics, strategjics o di altre fate a no rivin a cjatâ une soluzion negoziâl.
Prin de vuere al è un moment di tension che al tache cuant che lis dôs parts a capissin che lis richiestis di ognun a no podaran jessi sodisfatis, po dopo al è un moment di crisi che al tache cuant che lis dôs parts a no vuelin fevelâsi par lâ dacuardi. E tache propite la vuere cuant che une da lis dôs parts no viôt plui une altre maniere par rivâ ai soi obietîfs. Intai moments di tension e di crisi e je la comunitât internazionâl, mediant la diplomazie e la politiche, che po scapolâ il conflit.
La vuere e je un violent conflit che al cjape dentri simpri plui un gran numar di personis che no centrin. Lis motivazions a puedin jessi par esempli leadis al teritori, a lis risorsis, al podê. Tal câs da lis relazions internazionâls la vuere e je la maniere plui grese, vecje e salvadie. Di cuant che al è nassût l’ONU, che al condane cui che al tache la vuere e al lasse al Stât agredît di difindisi, nissun stât al vûl plui jessi nomenât tanche agressôr. Cussì l'ONU, che al varès di impedì la vuere, al è rivât nome a fâ che no sedin plui declarazion di vuere.


text:
Tes
elezions che si son tignudis ai 25 di Setembar inte Comunitât
Autonome Basche, il Partît Nazionalist Basc (PNV) si conferme la
fuarce plui votade cun passe il 37% des preferencis e 29 elets, 2 in
plui di chei otignûts intal 2012. EH Bildu, espression de çampe
indipendentiste basche, al manten il secont puest cul 21,1% dai vôts
e 17 parlamentârs. Rispiet aes elezions stadis, la coalizion
indipendentiste e à pierdût sei vôts che elets, ma e à rivât a
restâ denant di Elkarrekin-Podemos che,
a cjalâ diviers sondaçs, e riscjave di deventâ la seconde fuarce
politiche de Comunitât. Chel istès, cul 14,74% e 11 elets,
Elkarrekin-Podemos e
je la novitât plui significative dal gnûf Parlament basc. Al è di
notâ che dutis e trê chestis fuarcis a son a pro dal “dirit di
decidi”, come a dî che plui dal 70% dai citadins bascs al à votât
par moviments politics che a sostegnin il dirit ae autodeterminazion.
I socialiscj (PSE-PSOE) invezit a van dilunc a pierdi teren: no rivin
nancje al 12% des preferencis e a cjapin a pene 9 deputâts, 7 in
mancul de volte stade. 9 deputâts ancje pal PP (un in mancul dal
2012) che al cjape il 10,1% dai vôts. Iñigo Urkullu, candidât
president pal PNV, al vuidarà duncje par une altre legjislature la
Comunitât Autonome Basche, al reste dome di capî se cuntun guvier
di minorance o cuntune aleance di program cun cualchi altre fuarce.
Font:
Naiz:, 25-26/09/16; El Pais,
25-26/09/16


text:
Daûr di un
studi presentât ta chestis zornadis al ven fûr che tes impresis
piçulis e mezanis de Catalogne la lenghe plui doprade e je il
catalan. Cun di fat, plui o mancul il 70% de comunicazion interne si
davuelç par catalan. Cheste percentuâl si sbasse plui o mancul al
57% cuant che la comunicazion si indrece invezit a furnidôrs e
clients.
Intant, par
sburtâ l’ûs dal catalan intai lûcs di vore, la diretore gjenerâl
pe politiche linguistiche dal guvier catalan e je daûr a meti jù
une schirie di intervents che a son cumò al centri di incuintris cu
lis rapresentancis sindacâls.
Font:
Generalitat de Catalunya, 18 e 27/06/13


text:
A son
vincjecinc lis organizazions pai dirits umans – a tacâ de sezion
ongjarese di Amnesty International – che a àn sotscrit un apel aes
multinazionâls e aes impresis plui impuartantis che a comprin spazis
publicitaris sul cuotidian ongjarês Magyar Hírlap (tant che
Vodafone, Ikea, OTP Bank, CIB Bank dal grup Intesa SanPaolo, Magyar
Telekom, lis puestis e lis feroviis ongjaresis, e v.i.) par che no lu
fasin plui fintremai che il gjornâl nol finirà di publicâ articui
e declarazions di stamp razist, antisemitic e omofobic, e nol
domandarà scuse par chei za publicâts. Intal cuotidian, juste par
fâ un esempli, a àn cjatât spazi articui là che si diseve che
“une buine part dai rom no son fats pe coesistence, par vivi tra i
oms; chestis personis a son animâi e si compuartin di animâi (...)
la uniche robe che a capissin e je la fuarce rude...”. Si trate di
declarazions inmò plui pericolosis intun paîs tant che la Ongjarie
là che tai ultins agns diviers rom a son stâts sassinâts in atacs
di stamp razist e là che lis organizazions di estreme diestre a
organizin dispès marcis paramilitârs par spaurî e menaçâ lis
comunitâts rom.
Font:
ERRC, 23/01/13